
PIRMININKĖ (L. GRAUŽINIENĖ). Gerbiami kolegos, pradėsime birželio 21 dienos (antradienio) vakarinį plenarinį posėdį. (Gongas) Registruojamės.
Užsiregistravo 59 Seimo nariai. 

15.03 val.
Darbo kodekso patvirtinimo, įsigaliojimo ir įgyvendinimo įstatymo projektas Nr. XIIP-3234(3)ES (priėmimo tęsinys)

Taigi per rytinį posėdį mes sustojome ties IX skyriumi „Darbo užmokestis“. 139 straipsnis. Ar jau visi susikaupėte, galime pradėti?
K. MIŠKINIENĖ (LSDPF[footnoteRef:1]). Taip. [1:  Santrumpų reikšmės: DPF – Darbo partijos frakcija; LLRA-KŠSF – Lietuvos lenkų rinkimų akcijos-Krikščioniškų šeimų sąjungos frakcija; LSDPF – Lietuvos socialdemokratų partijos frakcija; LSF – Liberalų sąjūdžio frakcija; MSNG – Mišri Seimo narių grupė; TS‑LKDF – Tėvynės sąjungos-Lietuvos krikščionių demokratų frakcija; TTF – frakcija „Tvarka ir teisingumas“.] 

PIRMININKĖ. 139 straipsnis. Jokių pastabų, pasiūlymų nėra. Galime priimti bendru sutarimu? 
K. MIŠKINIENĖ (LSDPF). Galime.
PIRMININKĖ. Priimta. 140 straipsnis. Yra Teisės departamento pastaba, komitetas jai pritarė. Galime priimti 140 straipsnį? 
K. MIŠKINIENĖ (LSDPF). Galime.
PIRMININKĖ. Priimta bendru sutarimu. 141 straipsnis. Yra Teisės departamento pastaba. Komitetas jai pritarė. Ir yra Seimo narių K. Daukšio, I. Šiaulienės ir K. Bartkevičiaus pasiūlymas. Kas pristatys? K. Daukšys ar I. Šiaulienė? 141 straipsnis. Kas? Irena? K. Daukšys.
K. DAUKŠYS (DPF). Pirmininke, aš iš tikrųjų atsiimčiau šią pataisą, bet negaliu vienas to padaryti. Jeigu Irena sutinka, tai atsiimame tada. 
PIRMININKĖ. Ar tikrai teisingai darote? (Balsai salėje) Teisingai? Gerai, jūsų valia. Visi trys teikėjai sutinka? Klausiu Irenos. 
K. MIŠKINIENĖ (LSDPF). Dėl minimalios.
PIRMININKĖ. Dėl atsiėmimo. (Balsai salėje) 
I. ŠIAULIENĖ (LSDPF). Reikia pristatyti, kolega.
PIRMININKĖ. Man atrodo, kad… Irena, prašom pasižiūrėti ir pristatyti pataisą, o Kęstutis…
I. ŠIAULIENĖ (LSDPF). Pataisa yra siūloma, kad minimalaus darbo užmokesčio nustatymo metodiką tvirtina Vyriausybė ir sudaro ekspertų komisija. 
PIRMININKĖ. Taip.
I. ŠIAULIENĖ (LSDPF). Gavusi Trišalės tarybos veikloje dalyvaujančių socialinių partnerių rekomendacijas, kasmet tokią išvadą ekspertų komisija pateiktų Vyriausybei iki rugsėjo 15 dienos.
PIRMININKĖ. Kaip suprantu, siūlote svarstyti, taip?
I. ŠIAULIENĖ (LSDPF). Taip. K. Daukšys sutinka svarstyti? (Balsai salėje) Jeigu vienas teikia, negali. Reikia 29 Seimo narių palaikymo. Gal yra bendras palaikymas? (Balsai salėje) Nėra. Balsuojame. 29 Seimo narių palaikymas. (Balsai salėje) Tik 22. Nesvarstome. 
Dėl viso 141 straipsnio. Gal galime pritarti bendru sutarimu? Balsuojame. Prašom balsuoti. Kas pritariate, balsuojate už, kas turite kitą nuomonę, balsuojate prieš arba susilaikote. 
Balsavo 71 Seimo narys: už – 56, prieš – 1, susilaikė 14. 141 straipsniui pritarta. 
142 straipsnis. Yra Seimo nario V. A. Matulevičiaus pasiūlymas.
V. A. MATULEVIČIUS (MSNG). Gerbiami kolegos, norėčiau paprašyti jūsų palaikymo dėl labai svarbaus pasiūlymo. Čia jų yra du, aš prašyčiau nesuklysti balsuojant. Jų esmė nelabai skiriasi, bet vienam komitetas nepritarė, kitam – pritarė. Mano pasiūlymo esmė štai kokia: kadangi pagrindinė Lietuvos problema numeris vienas yra maži atlyginimai, aš siūlau, kad darbuotojams skatinti būtų skiriama 25 % gaunamo pelno. Kodėl aš pateikiau tokį pasiūlymą? Todėl, kad savaime šis klausimas neišsisprendė ir neišsispręs. Aš esu įsitikinęs ir, turint daugiau laiko būtų galima įrodyti skaičiais ir statistika, kad mūsų žmonių atlyginimai neatspindi objektyvių Lietuvos ir darbdavių galimybių. Pagal daugelį rodiklių mes esame tvirti Europos Sąjungos vidutiniokai, mūsų geriausios įmonės realizuoja produkciją rinkoje pagal išsivysčiusių Vakarų valstybių kainas. Tačiau pagal atlyginimus mes visą laiką velkamės Europos Sąjungos uodegoje. Ką tai reiškia? Tai reiškia, kad mūsų savininkai arba darbdaviai pasiima beveik viską arba pasilieka sau liūto dalį. 
Minimalus mėnesinis atlyginimas, kaip jūs žinote, yra 350 eurų. Šitą atlyginimą, už kurį jokiais būdais neįmanoma pragyventi, moka ne tik nedidelės įmonės, kurių pelnas nedidelis, bet ir tos, kurių apyvarta milžiniška. Todėl žmonės, nesusitaikę su tokiais atlyginimais, masiškai emigruoja. Išvažiavo jau trečdalis mūsų piliečių. Jeigu mes šitos problemos nespręsime, greitai Lietuvoje neliks kam dirbti ir bus…
PIRMININKĖ. Laikas!
V. A. MATULEVIČIUS (MSNG). …vis labiau atsivežama darbo jėga iš trečiųjų šalių.
PIRMININKĖ. Laikas! 
V. A. MATULEVIČIUS (MSNG). Kviečiu…
PIRMININKĖ. Laikas! Reikia 29 palaikymo. (Balsai salėje) 29 palaikymo. (Balsai salėje) Tik 11 palaiko jūsų pasiūlymą. Taigi nesvarstome. 
142 straipsnio priėmimas. Kas pritariate, kad būtų… Čia tas pats yra. Tas pats, tik trumpesnis. (Balsai salėje) Nesvarbu. Jūs registruojate du tokius pat pasiūlymus. (Balsai salėje) Pirmiausia jums neleido Seimo nariai, nes tik 11 jus palaikė. Nėra palaikymo. (Balsai salėje) Gerai. Prašom. Dėl 2 dalies pasiūlymas panašus, tik trumpesnis. Ar yra 29 Seimo narių palaikymas? (Balsai salėje) Šiaip Seimo narys turi apsispręsti, kai du tokius pat teikia, dėl kurio jis prašo balsuoti. Toliau taip vadovausimės. Tik 12 palaikė jūsų antrą pasiūlymą. Taigi nesvarstome. 
Dėl viso 142 straipsnio. Čia motyvai buvo dėl pataisos užsirašyti? Taip. Mes nesvarstome. Taip. Dėl straipsnio.
Balsuojame. Kas pritariate 142 straipsniui, balsuojate už, kas turite kitą nuomonę, balsuojate prieš arba susilaikote. 
Balsavo 76 Seimo nariai: už – 61, prieš – 2, susilaikė 13. 142 straipsnis priimtas.
143 straipsnis. Pataisų nėra. Galime priimti bendru sutarimu? 
K. MIŠKINIENĖ (LSDPF). Galima.
PIRMININKĖ. Priimta. 
Gerbiamas V. Matulevičius – replika po balsavimo. Prašom.
V. A. MATULEVIČIUS (MSNG). Gerbiami kolegos, mes susiduriame su tokiu retu atveju, kai įprastai projektai, jeigu komitetas pritaria, dažniausiai sulaukia Seimo salės palaikymo. Dabar yra tokia reta išimtis, kai kažkas atsitiko po to, kai komiteto nariai…
PIRMININKĖ. Čia priėmimo stadija.
V. A. MATULEVIČIUS (MSNG). …pritarė pasiūlymui. Aš galiu pasakyti, kas atsitiko. Vadovybė padirbėjo ir privertė Seimo narius atsisakyti savo pozicijos. Jūs vieningai dabar nesutinkate spręsti problemos, kuri jau bado akis, ir stojate atvirai turtingų ir darbdavių pusėje. Aš suprasčiau, jeigu būtų ieškoma balanso. Aš siūliau tik 25 % skirti nuo pelno skatinti! Ne 50 %, ne 75 %, ir jūs vis tiek tam pasipriešinote. Jūsų valia. Bet aš manau, kad rinkėjai… Artėja rinkimai ir šitą jūsų balsavimą prisimins. Ačiū.
PIRMININKĖ. Rinkėjai viską prisimena, ne tik šitą balsavimą.
K. Daukšys. 
K. DAUKŠYS (DPF). Ačiū, gerbiama Seimo Pirmininke. Iš tikrųjų nuoširdžiai pritariu gerbiamo V. Matulevičiaus pasiūlymui, bet jis pasiūlė per mažai, reikėjo duoti 75 %. 
Dar vienas dalykas – iš nepriklausomos frakcijos po Seimo narį į kiekvieną didelės įmonės valdybą, kad kontroliuotų, kad tikrai taip daroma. Tada viskas būtų gerai. 
PIRMININKĖ. Gerai. Viskas! Baigėme. Jau pasileidome, viskas, viskas. Dirbome iki pietų… (Balsai salėje) Aš suprantu, kad visiems norisi pakalbėti, bet priešingu atveju dirbsime iki išnaktų. Viskas! (Šurmulys salėje) Nutraukiu diskusijas. 
143 straipsnis priimtas. 144 straipsnis. Teisės departamento pastabai yra pritarta. Ar galime pritarti bendru sutarimu?
K. MIŠKINIENĖ (LSDPF). Galime.
PIRMININKĖ. Pritarta. (Šurmulys salėje) Seimo narius prašau susikoncentruoti darbui. Suprantu, kad norisi šiek tiek atsipalaiduoti, bet dar labai daug darbo. (Balsai salėje) 145, 146 straipsniai. Pataisų, pasiūlymų nėra. Galime priimti pastraipsniui bendru sutarimu? 
K. MIŠKINIENĖ (LSDPF). Galima.
PIRMININKĖ. Priimta. 147 straipsnis. Yra Seimo nario A. Dumbravos pasiūlymas. 
A. DUMBRAVA (TTF). Dėkoju, gerbiama Pirmininke. Mano pasiūlymas dėl 2 dalies dėl netesybų. Vidutinis darbo užmokestis per mėnesį, padaugintas iš uždelstų mėnesių skaičiaus, tačiau ne daugiau kaip iš šešių, pirminis variantas buvo iš trijų, aš siūlau, kad darbdavys mokėtų netesybas už šešis mėnesius. Labai ačiū. Komitetas tam pritarė.
PIRMININKĖ. Reikia 29 Seimo narių palaikymo. (Balsai salėje) Nėra 29. Nesvarstome. Yra Teisės departamento siūlymas. Jam pritarta. Taigi balsuojame dėl 147 straipsnio. 
Kas pritariate, kad būtų priimtas, balsuojate už, kas turite kitą nuomonę, balsuojate prieš arba susilaikote. 
Balsavo 76 Seimo nariai: už – 61, prieš – 1, susilaikė 14. 147 straipsnis priimtas. 
148 straipsnis. Pastabų nėra. 149 straipsnis. Pastabų nėra. Gal pastraipsniui galime priimti? Priimta. 150 straipsnis. Yra Teisės departamento pastaba. Komitetas pritaria. Galime priimti bendru sutarimu?
K. MIŠKINIENĖ (LSDPF). Galime.
PIRMININKĖ. Priimta. 151 straipsnis. Pastabų nėra. Galime priimti bendru sutarimu? Priimtas. 152 straipsnis. Yra Seimo nario R. J. Dagio pasiūlymas. 
R. J. DAGYS (TS-LKDF). Gerbiami kolegos, jau mes anksčiau diskutavome dėl to ir aš vis dėlto dar siūlau apsispręsti. Mes įvedame į atlyginamos žalos dydžio nustatymą tokias sąvokas kaip negautos pajamos. Visi žino, kas yra žala, kas nuostoliai, visi žino, nustatomos kategorijos. Negautas pajamas būtų galima labai plačiai traktuoti tiek iš vienos, tiek iš kitos pusės, iš visų pusių. Vienas gali įsivaizduoti, kad jis čia galėjo sukurti kokį nors didžiausią biznį ir iš jo gauti menamas pajamas, kitas galėjo planuoti, kad čia buvo galima labai daug užsidirbti. Vėl tos negautos pajamos. Tai yra filosofinio ginčo objektas. Vienas tą įrodinės, kitas tą įrodinės. Kiek man teko aiškintis, šiuo metu galioja nuostata – tiesioginiai nuostoliai, negautos… kurie yra visiškai aiškūs ir žalos dydis yra visiškai aiškus. Viskas telpa. Kam mums papildomai apsunkinti dar įtraukiant žmones į teisminius ginčus? Todėl siūlau jos atsisakyti. 
PIRMININKĖ. Reikia 29 palaikančių. 
Yra tik 26 palaikantys, nesvarstome. 
Yra Seimo kanceliarijos Teisės departamento pastaba pritarti iš dalies, kitai pritarta komiteto. Taigi balsuojame dėl 152 straipsnio. Kas pritariate, kad jis būtų priimtas, balsuojate už, kas turite kitą nuomonę, balsuojate prieš arba susilaikote. 
Balsavo 78 Seimo nariai: už – 60, prieš – 1, susilaikė 17. 152 straipsnis priimtas. 
153 straipsnis. Yra Teisės departamento pastabų, vienai pritarta, kitai nepritarta. 153 straipsniui ar galime pritarti bendru sutarimu? 
K. MIŠKINIENĖ (LSDPF). Galime. 
PIRMININKĖ. Pritarta bendru sutarimu. 
154 straipsnis. Yra Teisės departamento pastaba. Komitetas jai nepritarė, ar galime 154 straipsnį priimti bendru sutarimu? (Balsai salėje) 
K. MIŠKINIENĖ (LSDPF). Galime. 
PIRMININKĖ. Priimtas. 
155 straipsnis. Yra departamento pastaba. Komitetas nepritarė. Ar galime 155 straipsnį priimti bendru sutarimu? (Balsai salėje) 
K. MIŠKINIENĖ (LSDPF). Galime. 
PIRMININKĖ. Pritarta. 
Dėl 156, 157, 158, 159, 160, 161, 162, 163, 164 pastabų, pasiūlymų nėra. Ar galime priimti pastraipsniui bendru sutarimu? (Balsai salėje) 
K. MIŠKINIENĖ (LSDPF). Galime. 
PIRMININKĖ. Priimta bendru sutarimu. 
165 straipsnis. Yra Seimo nario N. Puteikio pasiūlymas. 
N. PUTEIKIS (MSNG). Išnagrinėjau Profsąjungų konfederacijos siūlymą ir įregistravau pataisą įrašyti terminą „darbinį teisnumą ir veiksnumą turintiems asmenims“ vietoj frazės „darbuotojams ir asmenims, dirbantiems Užimtumo įstatyme nurodytais darbo santykiais… prilygintų teisinių santykių pagrindai“, vietoj kodekso rengėjų frazės siūlau kitokią frazę. 
PIRMININKĖ. Reikia 29 palaikančių. Balsuojame. Kas palaikote, balsuojate už. (Balsai salėje) Palaiko tik 10. Nesvarstome. 
G. Purvaneckienės ir A. Syso yra toks pat siūlymas. Jau apsisprendėme. Taigi balsuojame dėl 165 straipsnio. Kas pritariate, balsuojate už, kas turite kitą nuomonę, balsuojate prieš arba susilaikote. (Balsai salėje) 165 straipsnio priėmimas. 
Balsavo 74 Seimo nariai: už – 56, prieš – 1, susilaikė 17. 165 straipsniui pritarta. 
166 straipsnis. Yra Teisės departamento pastaba, jai yra pritarta. Ar galime pritarti straipsniui bendru sutarimu? (Balsai salėje) Pritarta. 
167 straipsnis. Yra Teisės departamento pastaba, jai pritarta komitete. Galime priimti bendru sutarimu? (Balsas salėje: „Ne, negalime!“) Priimta. Negalime? (Balsai salėje) Dėl Teisės departamento nereikia balsuoti. (Balsai salėje) Dėl Teisės departamento nebalsuojame. Priėmimo stadija nenumato. Komitetas pritarė. (Balsai salėje) Tai galime balsuoti dėl viso straipsnio ir vėl sustosime. 
K. MIŠKINIENĖ (LSDPF). Ne! 
K. DAUKŠYS (DPF). …iš tikrųjų, kai komitetas išbraukė darbo tarybas, tai čia likutis tų darbo tarybų likę, nes… 
PIRMININKĖ. Tai mes dėl darbo tarybų apsisprendėme. 
K. DAUKŠYS (DPF). Taip, bet čia pirminiame pasiūlyme buvo darbo tarybos…
PIRMININKĖ. Tai automatiškai sutvarkys, mes apsisprendėme. Dėl darbo tarybų apsisprendėme ir redaguojant iš karto visur pataisys, kaip ir buvo. (Balsai salėje) Taip, taip. Čia nereikia atskirai balsuoti. (Balsai salėje) Taip, viskas čia gerai. Ar galime dėl šimtas… kurio straipsnio?
K. MIŠKINIENĖ (LSDPF). Dėl 167 straipsnio. 
PIRMININKĖ. Ar galime 167 straipsnį priimti bendru sutarimu? (Balsai salėje: „Galime!“) Taip, redakciją sutvarkys. 
168 straipsnis. Yra Seimo nario V. A. Matulevičiaus pasiūlymas. Prašom. Nėra Seimo nario. Yra jo siūlymas išbraukti ne mažiau kaip už dvi darbo dienas. Ar yra palaikančių? (Balsas salėje: „Ne!“) Reikia 29. Vis tiek reikia balsuoti. Kas palaikote, balsuojate už. 
Nėra palaikymo, tik 10 Seimo narių. 
Taip, dėl šito straipsnio dar yra Seimo nario N. Puteikio pasiūlymas. 
K. MIŠKINIENĖ (LSDPF). Jis toks pat. 
PIRMININKĖ. Jis yra toks pat. Taigi mes jau apsisprendėme. Ne toks pat. Nesvarbu, ar komitetas pritarė… Seimas turi pritarti. Ne visai toks pat. Prašom, gerbiamas N. Puteikis pristatys savo pataisą. 
N. PUTEIKIS (MSNG). Vietoj frazės „profesinės sąjungos valdymo organų vadovų darbo tarybos ir darbuotojų patikėtinių“ (čia apie darbo sutarties nutraukimą) siūlomas apibendrinantis, tikslesnis pavadinimas dėl darbuotojų atstovavimą įgyvendinančių asmenų. „Darbo sutartis su darbuotojų atstovavimą įgyvendinančiais asmenimis negali būti nutraukta tol, kol vyksta darbo ginčas.“ Čia komitetas pritarė. (Balsai salėje) 
K. MIŠKINIENĖ (LSDPF). Bet Seimas apsisprendė, kad darbo tarybos… (Balsai salėje) Taip. Mes jau apsisprendėme, kad lieka darbo tarybos. 
PIRMININKĖ. Ne, tarybos lieka, bet čia yra visiškai kitas dalykas. 
N. PUTEIKIS (MSNG). Čia tikslesnė frazė – vietoj trijų neaiškių kategorijų yra viena aiški kategorija, reiškianti…
PIRMININKĖ. „Darbuotojų atstovavimą įgyvendinančiais asmenimis“. Čia viskas gerai. Reikia tiktai 29 palaikančių. Kas palaikote? 
K. MIŠKINIENĖ (LSDPF). Buvo tik su vadovu, o čia su asmenimis, čia yra skirtumas. 
PIRMININKĖ. Taigi gerai, balsuojame. 
Yra 30 Seimo narių palaikymas. Prašom komiteto nuomonę, išvadą pristatyti. 
K. MIŠKINIENĖ (LSDPF). Balsų dauguma komitete buvo pritarta šiems pasiūlymams. 
PIRMININKĖ. Nuomonė už – R. J. Dagys. 
R. J. DAGYS (TS-LKDF). Gerbiami kolegos, noriu atkreipti kolegų K. Daukšio ir Z. Žvikienės dėmesį, nes jų pataisa tokia pati ir mes pritarėme ir tam, ir tam. Tada siūlau nelaužyti iečių, pritarti ir bus pritarta. Esmė kokia? Turbūt puikiai suprantate, vyksta ginčas tuo metu, kai vyksta derybos, dabar mes įtraukėme apsaugines priemones – atleidimą, darbo santykių nutraukimą – tik profsąjungos vadovui, lyderiui, o vyksta derybos: viena komanda – prieš kitą komandą. Tuo metu kiti profsąjungų arba atstovų komandų dalyviai apsaugos neturi. Juos gali atleisti iš darbo. Kokios ten derybos, jeigu tu žinai, kad jeigu pasišakosi, tave gali atleisti, darbdavys tave tiesiog atleis. Čia netolygios derybos. Ta apsauga taikoma tik derybiniu laikotarpiu, ne po to, o tik tuo metu, kol vyksta derybos, kad nesinaudotų šita nuostata kaip spaudimo priemone kita pusė. Aš siūlau kolektyviai abiem pataisoms iš karto pritarti, nes čia konsensusą galėtume pasiekti ir komitetas tam pritarė. 
PIRMININKĖ. Ačiū. Nuomonė prieš – D. Kuodytė.
D. KUODYTĖ (LSF). Gerbiamieji kolegos, norėčiau pasakyti, kad šiems pasiūlymams komiteto buvo pritarta tiesiog pačia minimaliausia balsų dauguma. Viena vertus, šiam pasiūlymui buvo pritarta argumentuojant, kad gali nelikti darbo tarybų, kita vertus, buvo siūloma būtent plėsti asmenų, kurie negali būti atleidžiami, ratą. Dar kartą kartoju, minimalia balsų dauguma buvo balsuota už tai, kad pritartume šiai pataisai, tačiau argumentai, kad nepritartume, taip pat yra svarūs. Jeigu darbuotojams atstovaujantis organas sudaro, sakykim, vos ne pusę įmonės darbuotojų, tada suvaržomos iš tiesų darbdavio galimybės reaguoti į situaciją. Aš manau, kad išvardinimas, kas yra darbuotojų atstovai, kurie negali būti atleidžiami, šiuo metu pateiktoje redakcijoje yra pakankamas, užtikrinantis atstovų teises ir taip pat labai aiškiai pasakantis, kas yra tie atstovai, kurių negali liesti kokios nors sankcijos ginčo metu. Todėl siūlau šiems pasiūlymams: tiek vienam, tiek kitam, nepritarti.
PIRMININKĖ. Taip, nuomonės išsakytos. 
Balsuojame. Kas pritariate, balsuojate už, kas turite kitą nuomonę, balsuojate prieš arba susilaikote. 
Balsavo 85 Seimo nariai: už – 39, prieš – 2, susilaikė 44. Pataisai nepritarta. 
Yra Teisės departamento pasiūlymas, kuriam pritarta iš dalies. Ir dar vienam pasiūlymui, taip pat yra… dviem pasiūlymams pritarta. 
Taigi dėl viso 168 straipsnio. Nuomonė prieš – R. J. Dagys.
R. J. DAGYS (TS-LKDF). Gerbiamieji kolegos, vėl ateiname prie kai kurių esminių balsavimų. Kažkas kalbėjo, kad mes norime padaryti lankstesnius darbo santykius. Lankstumas. Visų darbo santykių lankstumo visoje toje mūsų Europos Sąjungos zonoje yra pasiekiama per kolektyvines derybas. Dabar, kai buvo siūloma pataisa, kad kolektyvinių ginčų metu atstovai turėtų apsaugą, kas visur yra, D. Kuodytė tiesiog neskaito šito kodekso ir nesidomi praktika, kokia jinai yra. Visur derybų metu yra apsaugos derybinėms pusėms, kad tu negali daryti intervencijos į kitą pusę. Kokios tada derybos, jeigu aš su tavimi galiu daryti, ką noriu? 
Tai dabar padarome derybas, kai iš esmės gali derėtis vienas pirmininkas, nes jis turi tuo metu apsaugą, kiti neturi, o iš darbdavio visa komanda sėdi, ir per kolektyvinius susitarimus mes suderinsime tarpusavio pozicijas. Ką jūs čia pasakas pasakojate? Apie kokius čia kalbate lanksčius darbo santykius? Tai yra lanksčių darbo santykių imitacija. Niekas perteklinių nuostatų nesiūlo, bet derybiniu laikotarpiu yra specialios priemonės, kurios galioja. Viskas buvo apibrėžta, kas yra atstovas ir kam jis atstovauja, ir kuriuo metu jis atsiranda, o ne šiaip apskritai. Sąvokas reikia skaityti ir Darbo kodeksą reikia perskaityti. Aš kategoriškai negaliu pritarti šiam straipsniui, nes jis tiesiog patį derybų procesą padaro iki absurdo kvailą. Viena pusė gali daryti, ką nori su kita puse, ir sako, mes su tavimi derėsimės: anu, greitai pasirašyk po šituo kodeksu, kitaip aš tave atleisiu! Tik tokios derybos ir vyksta, ne (…) kodekso, o kolektyvine sutartimi. Tai čia yra derybos, jūs taip įsivaizduojate? 
PIRMININKĖ. Nuomonės išsakytos. 
Balsuojame dėl 168 straipsnio priėmimo. Kas pritariate, balsuojate už, kas turite kitą nuomonę, balsuojate prieš arba susilaikote. (Balsai salėje) 
Balsavo 87 Seimo nariai: už – 56, prieš – 7, susilaikė 24. 168 straipsniui pritarta. 
N. Puteikis.
N. PUTEIKIS (MSNG). Gerbiamasis R. J. Dagys ne taip supranta terminologiją. Lankstūs darbo santykiai, kai didelio prekybos centro kasininkas laksčiai nusilenkia prieš darbdavį, prieš savininką, iš čia lankstumas.
PIRMININKĖ. Gerai, ačiū. Trumpa pertraukėlė ir dirbame toliau.
Antrasis skirsnis „Darbo tarybos“. Mes esame apsisprendę, kad darbo tarybos lieka, todėl nesvarstome pataisų.
Ir mes dabar pradedame iš 157 puslapio 169 straipsnį. Yra Seimo narės K. Miškinienės siūlymas. 
K. MIŠKINIENĖ (LSDPF). Aš atsiimu savo siūlymą. 
PIRMININKĖ. Atsiimta. Ar galime dėl 169 straipsnio balsuoti bendru sutarimu? (Balsai salėje)
K. MIŠKINIENĖ (LSDPF). Galime.
PIRMININKĖ. Priimta bendru sutarimu. 
170, 171, 172, 173, 174, 175, 176, 177 straipsniai, dėl 178 straipsnio yra Teisės departamento pastaba, kuriai komitetas pritarė. Ar galime jiems pritarti bendru sutarimu pastraipsniui?
K. MIŠKINIENĖ (LSDPF). Galime.
PIRMININKĖ. Ačiū. Ketvirtasis skirsnis „Profesinės sąjungos.“ 179 straipsnis. Yra Seimo narių K. Daukšio, I. Šiaulienės ir K. Bartkevičiaus pasiūlymas. K. Daukšys.
K. DAUKŠYS (DPF). Ačiū, gerbiamoji Seimo Pirmininke. Mes siūlome, kad darbdavio, fizinio asmens, įmonės, įstaigos, organizacijos ir šio kodekso 29 straipsnio 13, 14 dalyse nustatytu atveju – padalinio, filialo, atstovybės lygmeniu veikiančią profesinę sąjungą įsteigti būtina, kad ji turėtų 20 steigėjų arba steigėjais būtų ne mažiau kaip dešimtadalis visų darbdavio darbuotojų, bet ne mažiau kaip trys ir taip toliau. 
PIRMININKĖ. Ačiū. Reikia palaikymo. Matau, yra nuomonė prieš. Reikia balsuoti. Kas palaikote, balsuojate už. (Balsai salėje) Kas palaikote, kiti galite nebalsuoti. (Balsai salėje) 
Yra 58 palaikantys. Svarstome. Komiteto nuomonė.
K. MIŠKINIENĖ (LSDPF). Komitetas nepritarė ir siūlė dėl minėtų nuostatų, kad jos būtų įrašytos į Profesinių sąjungų įstatymą.
PIRMININKĖ. Nuomonė prieš – R. J. Dagys.
R. J. DAGYS (TS-LKDF). Įdomu bus pasižiūrėti, kaip jūs balsuosite. Kai išeitines siūlėme apibrėžti kitame įstatyme, kad būtų aiškumas, tai jūs atsisakėte, jums to aiškumo nereikėjo, kad žmonės turėtų garantijas, kad ne tik tris kartus pašalpą sumažinsime. 
O dabar tas, kas priklauso Profesinių sąjungų įstatymo kompetencijai, šita formuluotė yra per siaura, nes yra kitokių dalykų, kurie gali būti, tai dabar jūs siūlote jau įrašyti į Darbo kodeksą. Mes apsisprendėme praėjusį kartą, ir niekas nepateikė pataisos, kad tai bus apibrėžta Profesinių sąjungų įstatyme, nes reglamentacija yra žymiai platesnė, lankstesnė, negu čia šiuo metu yra apibrėžta, jeigu tikrai norime žiūrėti darbo santykių lankstumo ir kolektyvinių santykių lankstumo. Aš tikrai siūlau nepritarti jiems ir palikti Profesinių sąjungų įstatymą ir ten apibrėžti, kas yra profesinės sąjungos. Nes jos reglamentuoja profesinių sąjungų teises, o ne Darbo kodeksas. Tai prieštarauja net pačiai logikai ir šiaip net ir mūsų konvencijoms, pagal kurias mes turime apibrėžti profesines sąjungas specialiuose įstatymuose, jeigu mes priėmėme tokią nuostatą, kad jie yra atskiri. Siūlau nepritarti, kadangi ji nelanksti, paimta neadekvati dabar priimamoms mūsų nuostatoms. Mes dabar daug lanksčiau tuos santykius reglamentuojame. 
PIRMININKĖ. Nuomonė už – I. Šiaulienė. 
I. ŠIAULIENĖ (LSDPF). Aš gal pirma norėčiau reaguoti į kolegos Rimanto pastabą. Nėra taip, kaip jūs kalbate, neįrašėme mes į Darbo kodeksą, kiek gaus išeitinės, kokio dydžio pagal darbo stažą, bet tai yra Išmokų įstatyme. Ir nereikėtų painioti su tom išmokom, kurios bus mokamos iš Ilgalaikio nedarbo fondo. Bet ir tai Biudžeto ir finansų komitetas svarstys, tai bus matyti, kas ten liks gale. O šiaip, kadangi Darbo kodekse įvairiu lygmeniu yra apibūdinamos profesinės sąjungos, tai galbūt tas patikslinimas nebūtų kenksmingas šiame straipsnyje. 
PIRMININKĖ. Nuomonės išsakytos. Balsuojame. Kas pritariate, kad būtų priimta pataisa, balsuojate už, kas turite kitą nuomonę, balsuojate prieš arba susilaikote. 
Balsavo 84 Seimo nariai: už – 54, prieš – 3, susilaikė 27. Pataisai pritarta. 
Dėl 179 straipsnio. Ar galime bendru sutarimu priimti? Negalime. Sako, kad negalime. Balsuojame. 179 straipsnis. Priėmimas. 
Balsavo 75 Seimo nariai: už – 50, prieš – 2, susilaikė 23. 179 straipsnis priimtas. 
Penktasis skirsnis „Darbdavių atstovai“. 180, 181, 182, 183, 184 straipsniai. Pastabų ir pasiūlymų nėra. Galime priimti bendru sutarimu? 
K. MIŠKINIENĖ (LSDPF). Galime. 
PIRMININKĖ. Priimta. 
185 straipsnis. Yra Seimo nario R. J. Dagio pasiūlymas. 
R. J. DAGYS (TS-LKDF). Gerbiamieji kolegos, mano yra pateikti du pasiūlymai. Suprasdamas, kad mes Trišalės tarybos nuostatų nenorime palikti tokių, kokios dabar yra, aš siūlau svarstyti mano antrąją pataisą. Jos esmė yra ta, kad pagrindinis prieštaravimas yra toje pataisoje, į kurią komitetas, pabrėžiu, komitetas svarstymo metu, ne darbo grupė, ne Trišalė taryba, o mes patys įrašėme naujas nuostatas, turi vieną silpną vietą. Mes suranguojame profesines sąjungas ir darbdavius pagal tam tikrus kriterijus, su tuo būtų galima iš bėdos sutikti. Bet padarome vieną esminę klaidą, kuri tikrai prieštarauja tarptautinei praktikai ir konvencijoms, ir tikrai bus apskųsta, kad mes kišamės, kas nustatys. Lendame į kitos pusės prerogatyvą nustatyti, kas jiems atstovaus. Jie gali vadovautis tais kriterijais, gali tiek darbdaviai, tiek profsąjungos, bet patys priima sprendimą, kas jiems atstovaus. Jie galbūt atsisakys, didžioji profsąjunga dėl kitos profsąjungos nario arba vienos organizacijos darbdaviai dėl kitos. Palikime jiems patiems spręsti, Vyriausybė nustato savo Trišalės tarybos dalį, darbdaviai ir profsąjungos sudaro savo dalį. Aš siūlau nepažeidinėti šitos konvencijos, nes automatiškai mes kitais metais gausime skundą, vėl taisysime ir panašiai. Čia yra bazinė nuostata, negalima visuomeninėms organizacijoms daryti tokios intervencijos iš Vyriausybės pusės. Pasiūlyti galime, kriterijus galime, bet nustatyti, kas jiems atstovauja, kištis į jų kompetenciją – negalime. 
PIRMININKĖ. Reikia 29 Seimo narių palaikymo. 
Tik 22. Vadinasi, nesvarstome. Pirmą atsiėmė pasiūlymą, dėl antro nėra palaikymo. Yra Teisės departamento pastabų. Komitete visoms pritarta. Toliau, yra dar viena Seimo nario R. J. Dagio pastaba. Buvo trys, pirmosios atsisakėte, antrą pristatėte, o trečioji? 
K. MIŠKINIENĖ (LSDPF). Tik dvi buvo. 
PIRMININKĖ. Dėl 7 dalies. Dėl 1, 3 ir 7 dalių. Tai dabar liko dėl 7 dalies. 
R. J. DAGYS (TS-LKDF). Gerbiamieji kolegos, aš vis dėlto dar kartą apeliuoju į jus, galima ir šitoje dalyje pataisyti tą pačią nuostatą, kad atsižvelgia į Lietuvos Respublikos socialinės apsaugos ir darbo ministerijos sudarytus sąrašus, organizacijos deleguoja savo atstovus į Trišalę tarybą. Tai irgi ištaisytų situaciją. Siūlau dar kartą balsuoti, nesikiškime į savo partijų pusę, tikrai bus apskųsti dalykai, mes paskui prastai atrodysime. Lygioje vietoje ginčijamės. Elementariai ginčijamės lygioje vietoje. 
PIRMININKĖ. Dabar dėl 7 dalies pataisos prašote balsuoti? 
R. J. DAGYS (TS-LKDF). Prašome. 
PIRMININKĖ. Reikia 29 Seimo narių palaikymo. 
Tik 27. Nesvarstome. Yra Teisės departamento pastaba. Jai pritarta. 
Dėl viso 185 straipsnio. Kas pritariate, balsuojate už, kas turite kitą nuomonę, balsuojate prieš arba susilaikote. 
Balsavo 80 Seimo narių: už – 61, prieš – 3, susilaikė 16. 185 straipsnis priimtas. 
186, 187 straipsniai. Pastabų nėra. Galime priimti bendru sutarimu? 
K. MIŠKINIENĖ (LSDPF). Galime. 
PIRMININKĖ. Priimta. 188 straipsnis. Yra K. Daukšio, I. Šiaulienės ir K. Bartkevičiaus pasiūlymas. 
 Irena, prašom pristatyti. Kęstutis kažkur pabėgo.
I. ŠIAULIENĖ (LSDPF). Gerbiamieji kolegos, čia kalbama apie darbuotojų atstovavimą per kolektyvines derybas. Atsižvelgiant į tai, kad pagal Darbo kodekso 165 straipsnio 3 dalį profesinės sąjungos atstovauja tik savo nariams, reikalavimas privalomai sudaryti jungtinę profesinių sąjungų atstovybę dėl kolektyvinių derybų yra abejotinas, nes kiekviena iš profesinių sąjungų gali sudaryti atskirą kolektyvinę sutartį ir joms nereikia privalomai susivienyti. Todėl galbūt būtina numatyti galimybę sudaryti jungtinę atstovybę, kad galėtų sustiprinti savo derybų poziciją darbdavio atžvilgiu. Vertinant tai, kad dažnai profsąjungų pozicija vis dėlto išsiskiria, palikus reikalavimą „būtinai sudaryti jungtinę atstovybę“, būtų tiesiog stabdomas kolektyvinių derybų procesas ir sutarčių sudarymas. Dėl to yra pateikti tokie siūlymai.
PIRMININKĖ. Reikia 29 Seimo narių palaikymo. 
Yra palaikymas – balsavo 50 Seimo narių. Komiteto nuomonė. 
K. MIŠKINIENĖ (LSDPF). Komitetas nepritarė. Balsų dauguma siūloma palikti projekto nuostatas, reglamentuojančias jungtinę profesinių sąjungų atstovybę. 
PIRMININKĖ. Nuomonė prieš – R. J. Dagys. 
R. J. DAGYS (TS-LKDF). Gerbiamieji kolegos, dabar jau yra nusistovėjusi praktika, kad yra kolektyvinės… Jeigu yra kelios profsąjungos, jos sudaro jungtinę atstovybę. Yra praktika, pasiteisinusi praktika. Dabar mes būtinai verčiame daryti kelias sutartis. Kadangi kiekviena profsąjunga atstovauja savo nariams, tai darbdavius verčiam sudaryti kelias kolektyvines sutartis. Vietoj vienų derybų, esant kelioms profsąjungoms, turės dabar kelerias derybas su kiekviena profesine sąjunga. Ir vieniems profsąjungos nariams nuostatos galios vienokios, kitiems – kitokios, kitiems trečios, dar ketvirtos ir panašiai. Kam to reikia? Kokia to prasmė? 
Žiūrėkite, ką jūs darote. Yra reglamentuotas dalykas, kad jos mažiau tarpusavyje aiškintųsi. Padarė jungtinę atstovybę ir derasi. O kitu atveju tiesiog pasirenka, kas jiems atstovauja. Jeigu nesusitaria žmonės, darbuotojai balsavimo būdu nusprendžia, kas atstovauja, jeigu tarpusavyje nesusitaria. Tada jau kitas yra mechanizmas paleidžiamas – darbuotojų valia. Bet jeigu jos susitaria, jos ir turi būti kaip vienas subjektas, o ne varginti darbdavį keliais subjektais dėl tarpusavio derybų. Tai komiteto logika yra tokia. Šiuo atveju darbdaviui tikrai nenaudinga ir visiems darbuotojams nenaudinga tarpusavyje turėti keliasdešimt skirtingų sutarčių. 
PIRMININKĖ. Nuomonė prieš išsakyta. Balsuojame. Kas palaikote pataisą, balsuojate už, kas turite kitą nuomonę, balsuojate prieš arba susilaikote. 
Balsavo 78 Seimo nariai. Už – 50, prieš – 3, susilaikė 25. Pataisai pritarta.
Yra Teisės departamento pastaba, pritarta iš dalies. Ir kitai pritarta. 
Dėl viso 188 straipsnio. Balsuojame. Kas pritariate priėmimui, balsuojate už, kas turite kitą nuomonę, balsuojate prieš arba susilaikote. 188 straipsnis. Priėmimas. 
Balsavo 76 Seimo nariai. Už – 50, prieš – 1, susilaikė 25. 188 straipsnis priimtas.
189, 190, 191, 192 straipsniai. Pastabų, pasiūlymų nėra. Galime priimti bendru sutarimu? 
K. MIŠKINIENĖ (LSDPF). Galime.
PIRMININKĖ. Priimta. 
193 straipsnis. Teisės departamento pastaba. Jai pritarta. Galime priimti? Priimta bendru sutarimu. 
194, 195, 196 straipsniai. Pastabų nėra. Galime priimti bendru sutarimu? Priimta. 
197 straipsnis. Yra Seimo nario N. Puteikio pasiūlymas. 
N. PUTEIKIS (MSNG). Atsiprašau, pakartokite straipsnio numerį.
PIRMININKĖ. 197 straipsnis. 
N. PUTEIKIS (MSNG). Atsiprašau. Užsivertė. Siūlau projektų rengėjų pasiūlymą pakeisti kita fraze: „Kolektyvinės sutartys taikomos darbuotojams, jas sudariusių profesinių sąjungų nariams, nebent šalys susitaria dėl kitokios taikymo srities.“
PIRMININKĖ. Reikia 29 Seimo narių palaikymo. 
Nėra. Tik 28. Nėra palaikymo. 
Seimo narių A. Syso ir G. Purvaneckienės analogiška, nereikia – jau apsisprendėme. 
Yra Seimo narių K. Daukšio, I. Šiaulienės ir K. Bartkevičiaus pasiūlymas. Pristato K. Daukšys. 
K. DAUKŠYS (DPF). Ačiū, gerbiama Seimo Pirmininke. Mes siūlome, kad: „Kolektyvinės sutartys taikomos darbuotojams – jas sudariusiems profesinių sąjungų nariams. Jei profesinė sąjunga ir darbdavys sutaria dėl darbdavio lygmens ar darbovietės lygmens kolektyvinės sutarties taikymo visiems darbuotojams, ji taikoma visiems darbuotojams, jei ją patvirtina visuotinis darbdavio darbuotojų susirinkimas. Jeigu nesant darbdavio lygmenyje veikiančios profesinės sąjungos kolektyvinę sutartį sudaro šakos profesinė sąjunga, kuri šio kodekso nustatyta tvarka buvo įgaliota vesti derybas dėl darbdavio lygmens kolektyvinės sutarties, ir darbdavys, tokia kolektyvinė sutartis taikoma visiems darbdavio darbuotojams, jeigu ją patvirtina visuotinis darbdavio darbuotojų susirinkimas.“
PIRMININKĖ. Reikia 29 Seimo narių palaikymo. 
Balsavo 74 Seimo nariai. Už – 67, prieš nėra, susilaikė 7. Reikėjo 29, jų yra net 67. Komiteto nuomonė. 
K. MIŠKINIENĖ (LSDPF). Komitetas nepritarė. 
PIRMININKĖ. Balsuojame. Kas pritariate Seimo narių K. Daukšio, I. Šiaulienės ir K. Bartkevičiaus pasiūlymui, balsuojate už, kas turite kitą nuomonę, balsuojate prieš arba susilaikote.
Balsavo 82 Seimo nariai: už – 69, prieš – 1, susilaikė 12. Pataisai pritarta.
Yra Teisės departamento pastaba, vienai pritarta, kitai nepritarta ir dar vienai yra pritarta. Taigi dėl viso 197 straipsnio. Balsuojame. Kas pritariate priėmimui, balsuojate už, kas turite kitą nuomonę, balsuojate prieš arba susilaikote. 
Balsavo 77 Seimo nariai: už – 62, prieš – 1, susilaikė 14. 197 straipsnis priimtas. 
Dėl 198, 199, 200, 201, 202 pastabų, pasiūlymų nėra. Galime priimti pastraipsniui?
K. MIŠKINIENĖ (LSDPF). Galime.
PIRMININKĖ. Priimtas. Dėl 203 straipsnio yra Teisės departamento pastaba, jai komitetas nepritarė.
K. MIŠKINIENĖ (LSDPF). Seimas apsisprendė.
PIRMININKĖ. Seimas jau yra apsisprendęs dėl darbo tarybų, nereikia iš naujo. Ar galime bendru sutarimu priimti 203 straipsnį? Priimta. 204 straipsnis. (Balsai salėje) Prašote balsuoti? Dėl 203 straipsnio prašo balsuoti. Balsuojame. Kas pritariate, balsuojate už, kas turite kitą nuomonę, balsuojate prieš arba susilaikote dėl 203 straipsnio priėmimo. 
Balsavo 82 Seimo nariai: už – 62, prieš nėra, susilaikė 20. 203 straipsnis priimtas.
204, 205 straipsniai. Pastabų nėra. Galime priimti bendru sutarimu?
K. MIŠKINIENĖ (LSDPF). Galime.
PIRMININKĖ. Priimta. Dėl 206 straipsnio yra Teisės departamento pastaba.
K. MIŠKINIENĖ (LSDPF). Pritarta.
PIRMININKĖ. Komitetas pritarė. Galime priimti bendru sutarimu? Priimta. 207, 208 straipsniai. Pastabų nėra. Galime priimti pastraipsniui? Priimta.
Dėl 209 straipsnio 3 dalies 4 skirsnio yra Seimo nario G. Steponavičiaus pasiūlymas. 
G. STEPONAVIČIUS (LSF). Gerbiamoji Pirmininke, dėl 209 straipsnio aš pasiūlymų nesu pateikęs. Jeigu jūs kalbate apie 210, tai esu pasiruošęs pristatyti. Ar aš teisingai suprantu? 
PIRMININKĖ. Ketvirtasis skirsnis „Dalyvavimas juridinio asmens valdyme“.
G. STEPONAVIČIUS (LSF). Taip, labai ačiū.
PIRMININKĖ. Siūlote išbraukti 210 straipsnį.
G. STEPONAVIČIUS (LSF). Mano siūlymas yra išbraukti 210, 211 ir 212 straipsnius.
K. MIŠKINIENĖ (LSDPF). Teisingai…
G. STEPONAVIČIUS (LSF). Šie straipsniai reglamentuoja…
PIRMININKĖ. Jeigu galima, minutę. Taip, teisinga pastaba. 209 straipsnį galime priimti?
K. MIŠKINIENĖ (LSDPF). Galime.
PIRMININKĖ. Priimta bendru sutarimu. Prašom, gerbiamas Seimo nary, 210 straipsnis.
G. STEPONAVIČIUS (LSF). Labai ačiū. Mano siūlymas yra susijęs su trijų straipsnių išbraukimu dėl darbuotojų atstovo dalyvavimo juridinio asmens valdyme – įmonių valdybose, organizacijų valdybose. Mano siūlymas yra nesupainioti gana skirtingų žanrų. Jeigu mes bandome diegti vakarietišką, skaidrią valstybės ar kitų įmonių valdymo praktiką, įvesdami į valdybas visų pirma nepriklausomus valdybų narius, leisdami jose dalyvauti profesionalams, tai daugiametė patirtis rodo, kad paprastai tokios valdybos ir padeda įmonėms ir darbdaviams pasiekti geriausių rezultatų. Visiškai suprantu dėl darbuotojų atstovų dalyvavimo tokių organų veikloje, bet jie tikrai neturėtų būti kaip valdybų ar kitų organų visateisiai nariai, jie gali dalyvauti stebėtojų ar kitomis teisėmis. Tikrai siūlau išbraukti šituos straipsnius, nes, mano supratimu, ne tokiais būdais turėtų būti įtvirtinamas atstovavimas, ir kviečiu mano pasiūlymui pritarti.
PIRMININKĖ. Reikia 29 Seimo narių palaikymo. Tik 18 palaikančių. Nesvarstome. Taigi 210… dar yra… (Balsai salėje) Nepritarėme trijų straipsnių išbraukimui, todėl svarstome 210 straipsnį. Yra Seimo nario D. Kreivio pasiūlymas. Kortelę įdėkite.
D. KREIVYS (TS-LKDF). To paties turinio identiška pastaba, tik tai, kad darbuotojų atstovai galės dalyvauti valstybės ir savivaldybės įmonių valdymo organų posėdžiuose. 
PIRMININKĖ. …įmonių nustatyta… kaip įstatyme. Gal galime bendru sutarimu pritarti, kad 29?.. (Balsai salėje) Pritarta dėl 29, kad svarstytume. Dėl pataisos nuomonė už – R. J. Dagys. Prašom.
R. J. DAGYS (TS-LKDF). Labai trumpai. Gerbiamieji kolegos, man atrodo, čia yra visuotinis sutarimas – ir ponas K. Daukšys, ir I. Šiaulienė, ir K. Bartkevičius, ir D. Kreivys – įregistravo tą pačią pataisą, kad valstybės ir savivaldybės įmonėms leidžiame pamėginti praktiką, kuri buvo pasiūlyta Darbo kodekso kūrėjų.
PIRMININKĖ. Taip. Ir komitetas pasakys savo nuomonę.
K. MIŠKINIENĖ (LSDPF). Komitetas yra pritaręs šiam pasiūlymui.
PIRMININKĖ. Gal galime bendru sutarimu pritarti pataisai?
K. MIŠKINIENĖ (LSDPF). Galime.
PIRMININKĖ. Pritarta bendru sutarimu. Gal galime 210 straipsnį priimti bendru sutarimu su pataisa? (Balsai salėje) Pritarta. Ačiū, bendru sutarimu.
211, 212, 213, 214, 215, 216, 217 straipsniai. Pastabų nėra. Galime priimti pastraipsniui?
K. MIŠKINIENĖ (LSDPF). Galima.
PIRMININKĖ. Priimta. Dėl 218 straipsnio Teisės departamento pastaba, kuriai pritarta. Galime priimti? Priimta bendru sutarimu. 
219, 220, 221, 222 straipsniai. Pastabų nėra. Galime priimti pastraipsniui? 
K. MIŠKINIENĖ (LSDPF). Galima.
PIRMININKĖ. Priimta. Dėl 223 straipsnio yra Teisės departamento pataisa. Komitete pritarta. Galime priimti straipsnį?
K. MIŠKINIENĖ (LSDPF). Galima.
PIRMININKĖ. Priimta. 224, 225, 226, 227, 228, 229, 230 straipsniai. Atsiprašau, dėl 228 straipsnio yra Teisės departamento pastaba. 
K. MIŠKINIENĖ (LSDPF). Pritarta.
PIRMININKĖ. Pritarta. Dėl 229, 230, 231 straipsnių yra Teisės departamento pastaba. Pritarta. Dėl 232, 233, 234, 235 yra Teisės departamento pastaba, jai pritarta. Dėl 236, 237, 238, 239, 240, 241 straipsnių. Pastraipsniui. Galime pritarti bendru sutarimu?
K. MIŠKINIENĖ (LSDPF). Galime.
PIRMININKĖ. Pataisų nėra. Pritarta pastraipsniui bendru sutarimu. 242 straipsnis. Yra Seimo nario D. Kreivio pasiūlymas. Ir K. Daukšio toks pat. Prašome Kęstutį pristatyti.
K. DAUKŠYS (DPF). Ačiū, gerbiama Seimo Pirmininke. Mes siūlome, kad arbitražo sprendimas būtų priimtas vienbalsiai. (Balsai salėje) 
PIRMININKĖ. Pirmiausia reikia 29 Seimo narių. (Balsai salėje) Gal galime bendru sutarimu pritarti? (Balsai salėje) Ne. Sako, ne. Ieškome 29 balsų. Yra 51 palaikantis. Svarstome. Komiteto nuomonė.
K. MIŠKINIENĖ (LSDPF). Komitetas nepritarė šiam siūlymui, nes darbo ginčo šalys turi konfliktą, taigi tikėtis darbo arbitro vienbalsio sprendimo yra nerealu. 
PIRMININKĖ. Nuomonė už – P. Gražulis.
P. GRAŽULIS (TTF). Gerbiami Seimo nariai, aš manau, kad tai yra gana logiškas ir svarstytinas pasiūlymas. Jūs prisiminkite, kaip aš siūliau, kad Konstitucinis Teismas vienbalsiai priimtų sprendimus. Aš manau, iš tikro būtų daug racionalesni Konstitucinio Teismo sprendimai, nes devyniems žmonėms pavesta spręsti visos valstybės likimą, galų gale Konstitucijos perrašinėjimą, bet nesutiko. Tai gal pradėkime nuo šito sprendimo, o vėliau galime taikyti ir kitiems, ypač Konstitucinio Teismo teisėjams tokią nuostatą. Juk Lenkija ir nuėjo panašiu keliu. Žinoma, ten nėra absoliučios daugumos, kad visi turi bendru sutarimu priimti, bet kvalifikuotos daugumos reikalaujama. Aš pritarčiau.
PIRMININKĖ. Nuomonė prieš – R. J. Dagys.
R. J. DAGYS (TS-LKDF). Gerbiamas kolega, jūs visiškai susipainiojote argumentuodamas. Kaip tik aš noriu nepritarti, nes čia siūloma vienbalsiai priimti sprendimą arbitraže. Yra ginčas tarpusavyje. Kam tada to arbitražo reikia? Visą laiką vieną balsą bus labai lengva susiveikti, nes ginčo šalys pasiima arbitrus: viena pusė, kita pusė, trečia pusė. Iš karto automatiškai arbitrai jau turi tam tikrą šališkumą. Kai mes dabar juos taip sudėliojame, kam to arbitražo reikia? Viena pusė visą laiką vetuos. Gal tada iškart einame į teismus ir viskas, ir baigiame? Kam čia dar vaizduoti, kad mes ten ką nors darysime? 
Arbitražas ir buvo įsteigtas tam, kad supaprastintų mūsų sistemą, kad būtų kuo mažiau ginčų teismuose. Kam mes dabar jį apsunkiname? Jau buvo rastas sprendimas ir visi su tuo sutiko. Ne, mes iš naujo dabar mėginame arbitražą padaryti vienbalsiai. Kokia to prasmė? Aš tikrai siūlau nepalaikyti ir apeliuoju į gerbiamą P. Gražulį, nes jūs kaip tik sakėte priešingai – jūs nepritarėte tam, kad būtų vienbalsis sprendimas, o čia yra siūloma vienbalsiai. Ne dauguma, ne kvalifikuota dauguma, ne trečdaliais, bet vienbalsiai. Vadinasi, įvedama veto teisė. 
PIRMININKĖ. Nuomonės išsakytos. Balsuojame. Kas pritariate, balsuojate už, kas turite kitą nuomonę, balsuojate prieš arba susilaikote. 
Balsavo 77 Seimo nariai: už – 56, prieš – 3, susilaikė 18. Pataisai pritarta.
Dėl viso 242 straipsnio. Balsuojame. Kas pritariate, kad būtų priimtas 242 straipsnis, balsuojate už, kas turite kitą nuomonę, balsuojate prieš arba susilaikote. 
Balsavo 73 Seimo nariai: už – 58, prieš – 3, susilaikė 12. 242 straipsnis priimtas. 
243, 244, 245, 246, 247, 248, 249 straipsniai. Pataisų, pasiūlymų nėra. Galime priimti pastraipsniui bendru sutarimu? 
K. MIŠKINIENĖ (LSDPF). Galime.
PIRMININKĖ. Priimta. 250 straipsnis. Yra Seimo nario R. J. Dagio pasiūlymas. 
R. J. DAGYS (TS-LKDF). Gerbiami kolegos, aš tikrai siūlau pritarti šitai pataisai, nes užrašymas, kad darbuotojai, dalyvavę žinomai neteisėtame streike, traukiami atsakomybėn, yra tikrai perteklinis ir sukelia daug kitokių teisinių ginčų, kada atsiranda tas žinojimas, nežinojimas. Tos teisės yra gerai sureguliuotos ir žalos, ir kiti atlyginimai – viskas yra sutvarkyta. Komitetas tam pritarė ir ministerija tam pritarė, ir visos pusės pritarė. Siūlau tikrai tam pritarti.
K. MIŠKINIENĖ (LSDPF). Pritariame.
PIRMININKĖ. Gerai. Ačiū. Gal galime ieškoti bendrai 29 palaikymo? (Balsai salėje) 
K. MIŠKINIENĖ (LSDPF). Pritariame.
PIRMININKĖ. Visi pritaria, kad svarstytume. Ar galime bendru sutarimu pritarti pataisai? (Balsai salėje) 
K. MIŠKINIENĖ (LSDPF). Bendru sutarimu.
PIRMININKĖ. Pritarta bendru sutarimu. Seimo nario A. Syso ir G. Purvaneckienės pasiūlymas ir gerbiamo N. Puteikio analogiškas. Mes jam pritariame. Yra dvi Teisės departamento pastabos. Viena pastaba. Komitetas pritarė. 250 straipsnį galime priimti bendru sutarimu? (Balsai salėje) Priimta bendru sutarimu. (Balsai salėje) Ne, ne. Pirmas. Mes pirmam pritarėme. 
K. MIŠKINIENĖ (LSDPF). N. Puteikio yra kitokia.
PIRMININKĖ. Tai ir išbraukėme. Atsakomybę išbraukėme. Viskas. (Balsai salėje) Aš klausiu… Tada atsiprašau. Grįžtame. Klausiu gerbiamo N. Puteikio, ar jis dar nori, kad balsuotume dėl jo? Esmė čia ta pati visur. (Balsai salėje) Nereikia. A. Syso klausiu, norite… Nereikia? Viskas gerai? Viskas.
K. MIŠKINIENĖ (LSDPF). Taip.
PIRMININKĖ. Išbraukiame, ir viskas. Visiems aišku? 
K. MIŠKINIENĖ (LSDPF). Taip.
PIRMININKĖ. Taip. 251 straipsnis. Yra Teisės departamento pastaba. Ją galime priimti? Priimta. 252 straipsnis. Pastabų nėra. Priimta. 253 straipsnis. Yra Seimo nario N. Puteikio pasiūlymas. 
N. PUTEIKIS (MSNG). Aš siūlau detaliau reglamentuoti darbdavio draudžiamus veiksmus, jūs redakciją matote iš dviejų punktų. Matau, kad komitetas pritaria.
PIRMININKĖ. Ieškome 29 Seimo narių. (Balsai salėje) Lygiai 29. Taigi svarstome. Komiteto nuomonė.
K. MIŠKINIENĖ (LSDPF). Balsų dauguma komitetas pritarė šitam pasiūlymui ir siūlo numatyti veiksmus, kurie draudžiami darbdaviui paskelbus streiką.
PIRMININKĖ. Balsuojame. Kas pritariate šiam pasiūlymui, balsuojate už, kas turite kitą nuomonę, balsuojate prieš arba susilaikote. (Balsai salėje) 
Balsavo 66 Seimo nariai: už – 29, prieš nėra, susilaikė 37. Nepritarta. Analogiškos yra K. Daukšio, Z. Žvikienės ir A. Syso, G. Purvaneckienės. 
Taigi dėl 253 straipsnio priėmimo balsuojame. Kas pritariate, kad būtų priimtas 253 straipsnis, balsuojate už. 
Balsavo 68 Seimo nariai: už – 55, prieš – 6, susilaikė 7. 253 straipsnis priimtas.
254, 255, 256… Atsiprašau, 255 straipsnis. Pataisų nėra. Galime priimti bendru sutarimu?
K. MIŠKINIENĖ (LSDPF). Galime. 
PIRMININKĖ. Priimtas. 
256 straipsnis. Yra Seimo nario A. Syso pasiūlymas. 
A. SYSAS (LSDPF). Ačiū, Pirmininke. Gerbiami kolegos, tie, kas mažiau domėjotės Darbo kodeksu, atsiranda nauja sąvoka ir naujas dalykas Lietuvos darbo teisėje – tai yra paskelbti streiką darbdaviui, jis užsienyje vadinamas lokautu. Lokautas tai yra tokia būsena, kai, prasidėjus ilgalaikiam streikui ir nesutarus dėl derybų, darbdavys turi teisę sustabdyti gamybą, darbą, procesą ir netgi uždaryti ar atleisti darbuotojus be jokių Darbo kodekso garantijų, kurios yra numatytos šiame kodekse. Tai yra darbdavio atsakomasis veiksmas, todėl reikėtų reglamentuoti konkrečiai, kada tas lokautas gali būti pradėtas naudoti. Aš siūliau po 14 dienų, bet komitetas sutarė, kad lokautą darbdavys gali pradėti ne anksčiau kaip po 7 kalendorinių dienų. Aš manau, tai normalus laikas, nes kitu atveju tai nebus… Manau, kad ir dėl priimtų dėl streiko pataisų mes turėsime problemų su Tarptautine darbo organizacija, nes mes nereglamentuojame, ko darbdavys negali daryti streiko metu, o projekte mes jau matėme siūlymų – priimti naujus darbuotojus ir visokių kitokių dalykų. 
Gerbiami kolegos, siūlau aiškiai reglamentuoti, kada sprendžiant mūsų darbo santykių problemą atsiranda lokauto galimybė. 
PIRMININKĖ. Taip, ieškome 29 balsų. 
Yra 33 balsai. Svarstome. Komiteto nuomonė. 
K. MIŠKINIENĖ (LSDPF). Komitetas, kaip kolega ir minėjo, pritarė iš dalies. Siūlau, kad paskelbti lokautą darbdavys gali ne anksčiau, kaip praėjus 7 kalendorinėms dienoms nuo streiko pradžios. 
PIRMININKĖ. Palaikanti nuomonė – M. Zasčiurinskas. Prašom.
M. ZASČIURINSKAS (DPF). Dėkui, gerbiama Pirmininke. Komitete iš tiesų mes visi vieningai sutikome, kad terminas turi būti, tiktai ginčas buvo, ar 14 dienų daryti, ar daryti trumpesnį laiką. Nusprendėme, kad tegul būna 7 dienos, nes kitu atveju, jeigu mes priimtume kitokį sprendimą ir nenustatytume to termino, tai kartu mes panaikintume patį lokautą kaip sąvoką. (Balsai salėje) 
PIRMININKĖ. Nuomonė prieš – S. Jovaiša. 
S. JOVAIŠA (TS-LKDF). Ačiū, gerbiama Pirmininke. Aš gerbiamam kolegai noriu pasakyti, jeigu jis pakeistų žodį „lokautas“ gražiu lietuvišku pasakymu, būtų galima balsuoti už. (Balsai salėje) 
PIRMININKĖ. Nuomonės už, prieš išsakytos. Balsuojame. 
K. MIŠKINIENĖ (LSDPF). Už komiteto…
PIRMININKĖ. Dabar tikslinuosi, ar tinka teikėjui komiteto redakcija? (Balsai salėje) Tinka. Tai gal nereikia balsuoti, bendru sutarimu? (Balsai salėje) Ne, reikia balsuoti. Balsuojame. Kas pritariate pataisai, komiteto redakcijai? (Balsai salėje) Komiteto redakcijai. 
Balsavo 79 Seimo nariai: už – 71, prieš – 1, susilaikė 7. Pataisai pritarta. Gal galime 256 straipsnį priimti bendru sutarimu su pataisa? (Balsai salėje: „Galima!“) Priimtas bendru sutarimu. 
257, 258, 250 ir 260 straipsniai. Pastabų, pasiūlymų nėra. Ar galime priimti pastraipsniui bendru sutarimu? (Balsai salėje) Priimta pastraipsniui bendru sutarimu. 
Sveikinu, kolegos, baigėme Darbo kodekso priėmimą pastraipsniui. (Plojimai) Dėkojame komitetui, komiteto biurui, ministerijai, visiems Seimo nariams už operatyvų, gerą pasirengimą darbui, šiandien susikaupę visi priėmėme jį pastraipsniui. Padarėme didžiulį darbą. 
O dabar nuomonės už ir prieš. Nuomonė už – G. Steponavičius. 
G. STEPONAVIČIUS (LSF). Labai ačiū, gerbiama Seimo Pirmininke. Gerbiami kolegos, negali ginčytis, kad daug pastangų įdėta, didelis darbas, regis, yra finišo tiesioji. Šiandien mes dar nežinome, koks bus visas socialinis modelis ir susiję kiti įstatymų projektai dar turės būti priimti, tačiau, vertinant šį naujos redakcijos, naują Darbo kodeksą, keletas pastabų. Liberalų sąjūdžio nuomone, pirma – šis Darbo kodeksas galėjo būti ambicingesnis, darbo santykiai, taip, galėjo būti reglamentuoti lanksčiau. Mes savo pataisomis siekėme, kad taip ir būtų atsitikę, kad Lietuvoje konkurencingesnės sąlygos kurti gerovę būtų sukurtos žmonių pastangomis lengviau susitariant tarpusavyje. Džiaugiamės, kad šiandien iš ryto, dar nežinant, kaip mes balsuosime dėl šio Darbo kodekso, buvo priimta nemažai svarbių pataisų, leidžiančių sakyti, kad buvo ne tik ieškoma kompromiso, bet ir atkurtos Vyriausybės teikto varianto pozicijos ne vienoje srityje. 
Lygindami su dabar galiojančiu Darbo kodeksu, trijose srityse liberalai mato nedidelę, bet vis dėlto pažangą. Pirma – lankstesnis darbo laiko reglamentavimas, antra – darbo formos, tokios kaip nenumatytos apimties darbo sutarčių įteisinimai ir panašūs dalykai, ir trečias – labai svarbus klausimų blokas susijęs su atleidimo lankstumu ir išmokų dydžiais. Čia yra poslinkiai į priekį. Mes matome, kad situacija bus geresnė nei iki šiol, todėl, nors ir be didelio entuziazmo, Liberalų sąjūdžio frakcija balsuos už šį Darbo kodeksą. Kviečiame taip pat atsakingai žiūrint į ateitį kitus politikus pasielgti ir balsuoti už.
PIRMININKĖ. Ačiū. Aš tik noriu atkreipti frakcijų vadovų dėmesį. Toliau ir lydimųjų bus priėmimai, pataisų nėra, tai pakvieskite Seimo narius, nes reikės, kad būtų 71. 
Nuomonė prieš – J. R. Dagys. 
R. J. DAGYS (TS-LKDF). Gerbiami kolegos, šiandien išnyko du žodžiai, turbūt iš vienos partijos žodis „social-“, o iš kitos pusės „darbo“. Nes, jeigu vadintume šitą kodeksą kokiu nors Darbo kodeksu, tai taip čia jau yra sudėtinga jį pavadinti. Pirma, mes pakeitėme visą sistemą ir dabar įkišime į teismus, nes įvairios sąvokos nėra apibrėžtos, tai kokius trejus metus visi teismuose aiškinsis, kaip jas traktuoti. 
Antras dalykas. Visiškai susiaurintos žmonių teisės, ypač dėl laikinųjų sutarčių. Laukimo sutartys, kai žmogus be pinigų, be nieko, be paramos ir socialinės paramos lauks atsitiktinio darbo iš darbdavio ir bus nelaikomas bedarbiu. Sumažinome neįgaliesiems visas garantijas. Išeitines pašalpas sumažinome tris kartus, faktiškai palikdami kažkokius mistinius pažadus, kad bus priimtas Garantinis fondas, kuris, neaišku, kokias nuostatas turės, nes jis nepatvirtintas nei Vyriausybės, nei Trišalės tarybos. Todėl šita visuma, ypač neįgaliųjų teisių susiaurinimas, atostogų susiaurinimas, ar tai yra lengvesnės nuostatos? Ar laikinojo įdarbinimo firmos, kurios galės vežti kur nori savo darbuotojus be atsakomybės, jos irgi yra lankstinančios darbo santykius ir t. t., ir panašiai? Ypač šiandien mes priėmėme tokių dalykų, kur net nesisapnavo niekam iš mūsų ir mes patys anksčiau kovojom priešingoje pusėje darydami papildomas garantijas neįgaliesiems ir kitiems, dabar mes jų visiškai atsisakėme. Už tokį Darbo kodeksą balsuoti negalima. 
PIRMININKĖ. Nuomonė už – I. Degutienė.
I. DEGUTIENĖ (TS-LKDF). Gerbiamieji kolegos, iš tikrųjų turėjo įvykti tam tikri darbo santykių pokyčiai ir pirmiausia reikėjo sutvarkyti įstatymą. Aš tiesiog noriu priminti, kad sumanymas keisti Darbo kodeksą, kad jis būtų lankstesnis, buvo dar anos kadencijos, tačiau per daug užsitęsė visa šita istorija. Mes turime atsiliepimus iš tarptautinių institucijų, kur mes, palyginti su kitomis Europos valstybėmis ir net savo kaimynais estais, latviais, šiuo klausimu tikrai stipriai atsiliekame. Mano kolega kalbėjo apie tam tikrus trūkumus, kurie atsirado svarstant Darbo kodeksą. Aš su tuo galėčiau irgi sutikti. Tačiau manau, kad likti su senuoju Darbo kodeksu yra daug blogiau, negu kad galbūt kai kur ir atsiradus dėl Seimo narių pataisų naujoms redakcijoms, kurios ne visai palankios mums dabar atrodo… bet gyvenimas tikrai parodys, kur esame suklydę, kur reikia taisyti. Tačiau šiandien, dar kartą kartoju, mes turėtume pritarti naujam Darbo kodeksui. Tai vis tiek yra vienas žingsnis į priekį, o ne stovėjimas vietoje. 
PIRMININKĖ. Ačiū. Nuomonė prieš – A. Sysas.
A. SYSAS (LSDPF). Ačiū, Pirmininke. Buvau užsiregistravęs balsuoti už ir kalbėti už, nes visą laiką agitavau už šitą kodeksą. (Balsai salėje) Bet aš manau, kad… Aišku, nebalsuosiu nei už, nei prieš, nes vienai mano pataisai pritarė, vien dėl to negaliu balsuoti prieš. Aš manau, kad šiandien Seimas persistengė. Manau, padarėte meškos paslaugą vienam iš socialinio dialogo partneriui, nes paprasčiausiai mes išbalansavome darbuotojo ir darbdavių galias. Darbo kodeksas yra geras prisimenant 2002 metus, kai jį keikė ir vieni, ir kiti. Šiuo atveju vieni super džiaugsis, kiti super liūdės, kaip toje dainoje. Ir šampaną kels tikrai ne abi pusės. Aš suprantu, kad dėl šito Darbo kodekso Lietuva nežlugs, darbuotojai išgyveno ne vieną krizę, išgyvens ir šito naujo Darbo kodekso atėjimą. Bet ar neatsitiks taip, kad tie patys lobistai ir darbdaviai, kurie čia labai uoliai agitavo mus balsuoti už vieną ar kitą pataisą, po kiek laiko nekaltins Vyriausybės ir Seimo, kad trūksta darbo jėgos ir nėra jokios migracijos sustabdymo programos? Labai norėčiau, kad mano nuogąstavimai neišsipildytų. 
PIRMININKĖ. Ačiū. Nuomonė už – D. Kuodytė. 
D. KUODYTĖ (LSF). Gerbiamieji kolegos, pirmiausia pirmais savo sakiniais aš norėčiau dėkoti. Aš tikrai labai norėčiau padėkoti žmonėms, kurie prisidėjo rengiant šitą Darbo kodeksą, ir profesoriui T. Davuliui, ir čia sėdinčiai E. Radišauskienei, kuri, na, nežinau, tiesiog įdėjo kruviną darbą, kad tas kodekso svarstymas vyktų nuosekliai, aktyviai ir ateitume iki šios dienos rezultato. Aš noriu padėkoti poniai K. Miškinienei, komiteto pirmininkei, kurios dėka iš tiesų turime neblogą rezultatą. Aš prie savo kolegos G. Steponavičiaus pasisakymo, kuriame buvo išvardyti Darbo kodekso trūkumai, galėčiau dar vardyti, jų yra daug daugiau. Tačiau man regis, kad šiandien turime pritarti šiam Darbo kodeksui. Jeigu praktikoje matysime esant problemų, niekas netrukdys jas ištaisyti. 
Kita vertus, noriu priminti, kad šis Darbo kodeksas yra viso didžiulio socialinio modelio dalis. Aš linkiu mums visiems taip pat sklandžiai priimti ir neišpešioti, ir neišklaipyti į visas puses ir kitų socialinio modelio dalių, t. y. valstybinio socialinio draudimo viso paketo, pensijų įstatymų paketo, ir tokiu būdu tokio socialinio modelio dėka, aš labai tikiuosi, kad turėsime geresnę ir teisingesnę Lietuvą. Todėl siūlau balsuoti ir siūlau daugiau niekada niekada neleisti sau supriešinti socialinių partnerių, kas iš tiesų vyko daugeliu atvejų tiek komitete, tiek ir šiandien posėdžių salėje. 
PIRMININKĖ. Ačiū. Nuomonė prieš – N. Puteikis. 
N. PUTEIKIS (MSNG). Negaliu pritarti dėl dviejų priežasčių. Visų pirma tai nėra socialinis paketas, išvis nėra joks paketas, nes jeigu taip būtų, tai būtume pradėję nuo mokesčių. Tiesiog paimkime matavimo vienetą – statistinę šeimą. Įsivaizduokime, kad vyras dirba kasininku, žmona dirba kasininke, turi du mažus vaikus ir jų pajamos esant tokiai situacijai yra mažesnės nei Statistikos departamento skelbiamos būtiniausios pragyvenimo išlaidos. Maždaug 500 eurų trūksta tokiai šeimai. Ar mes šituo Darbo kodeksu padėsime šitai šeimai? Padėsime turėti daugiau vaikų, išauginti šituos du vaikus neskurstant? Mes nepadėsime, todėl, kad šito kodekso dalį nuostatų vis dėlto, panašu, kad atnešė koncernai kartoninėse dėžutėse toms frakcijoms, kurios turi įprotį iš tokių koncernų gauti įvairiapusę paramą. Taigi šitas Darbo kodeksas yra surašytas koncernų naudai. Kitaip tariant, tiems keliems šimtams žmonių, kurie sukoncentravę Lietuvoje visą ekonominę, finansinę ir politinę valdžią, todėl aš negaliu pritarti ir raginu kolegas balsuoti prieš. 
PIRMININKĖ. Ačiū už nuomonę. Nuomonė už – A. Butkevičius.
A. BUTKEVIČIUS (LSDPF). Dėkoju, Seimo Pirmininke. Pirmiausia norėčiau jums, Seimo Pirmininke, padėkoti už šiandien labai gerą pirmininkavimą.
PIRMININKĖ. Ačiū.
A. BUTKEVIČIUS (LSDPF). Antra. Norėčiau padėkoti Socialinių reikalų ir darbo komiteto pirmininkei ir visiems komiteto nariams, taip pat socialinės apsaugos ir darbo ministrei ir jos komandai. Aš manau, kad šiandien ir visas Seimas pademonstravo vieningą poziciją svarstant Lietuvai labai svarbius strateginius įstatymus. Aš manau, šiandien tikrai buvo supratimas, pirmiausia tarp beveik visų Seimo narių tiek žiūrint į opozicinę pusę, tiek į valdančiąją daugumą. Supratimas, kad šitas įstatymas – naujas Darbo kodeksas Lietuvai yra labai svarbus dėl keleto priežasčių. Pirma tai, kad Pasaulio ekonomikos forumo konkurencingumo ataskaitoje yra aiškiai įvertinta, kad Lietuva yra 105 vietoje, tai vien šitas skaičius verčia pirmiausia politikus daryti tam tikras išvadas ir priimti labai reikalingus sprendimus, kad įvyktų tam tikri pokyčiai, nes šiandien Lietuva yra lygiuojama darbo santykių lankstumo vertinime tarp Afrikos šalių. 
Kitas dalykas. Ar mes nepastebime, kad 93 % darbuotojų buvo atleisti pačiam prašant, neišmokant jokių socialinių išmokų. Ką mes giname? Už ką mes garantuojame? Garantuojame tai, kad atleistas žmogus gautų išmokas, galėtų oriai gyventi ir per tam tikrą laiką susirasti kitą darbą. Aš manau, kad Lietuva yra orientuota į eksportą, tam mums reikalingi jauni, patyrę talentai. Reikalingos investicijos – tiek užsienio, tiek vidaus verslo. Aš manau, kad šitas Darbo kodeksas visa tai paskatins ir pagreitins. Ir galutinai noriu pasakyti, kad, priėmus šį Darbo kodeksą, Lietuva taps labiau konkurencinga, lankstesnė ir daug pažangesnė, vertinama tarptautinėje aplinkoje. 
PIRMININKĖ. Ačiū. Nuomonė prieš – R. Baškienė. 
R. BAŠKIENĖ (MSNG). Labai ačiū. Gerbiamieji kolegos, išties, manau, visi matome Lietuvoje esančias problemas ir suprantame, kad situaciją reikia keisti. Tačiau atsistojame ne darbuotojų, o darbdavių pusėje. Mes nekreipiame dėmesio į Jos Ekscelencijos Prezidentės siūlymus, kad socialinio modelio nereikėtų priimti prieš rinkimus. Būkime atviri patys sau, įtaka ir lobizmas buvo matomi nuo pat pirmųjų svarstymo dienų. Darbdavių atstovai į Seimo narių rankas įdavė jau paruoštus pasiūlymus, ir liko tik juos įregistruoti. Tai jūs ir padarėte, gerbiamieji. 
Šis svarstymas man labai primena magistralinio kelio Vilnius–Utena svarstymą. Deja, puikiai žinote, kas atsitiko ir kaip apie šitą projektą kalbama dabar. Stebina ir tai, kad pagrindinio Socialinių reikalų ir darbo komiteto išvadoms, kurios buvo išdiskutuotos, nepritarta. Prieštaringi pasiūlymai buvo priimami ypač vieningu valdančiųjų sutarimu ir salėje girdimų komandų davimu, kaip balsuoti. Ir tai vėlgi rodo įtakos darymą, o ne laisvo Seimo nario mandato principą. Nenorime, išties nenorime (ir kaip pažiūrėsime žmonėms į akis), kad kenksmingomis sąlygomis dirbantiems mokėtume papildomą užmokestį, ribojame neįgaliųjų teises, sutrumpinę jų atostogas, iš laikino įdarbinimo įmonių nereikalaujame licencijavimo. Laikinos sutartys, sumažintos išeitinės pašalpos, galima dar ir dar, ir dar vardinti. Ar iš tikrųjų galėsime ramiai žiūrėti žmonėms į akis, priėmę tokį labai juntamų tam tikrų lobistinių įtakų paveiktą Darbo kodeksą? Manau, kad jį iš tikrųjų reikės taisyti, nes kitaip būti negali. Negalėsiu pritarti šiam projektui. 
PIRMININKĖ. Labai ačiū. Be reikalo kaltinate vieni kitus. Tiek profsąjungos, tiek darbdaviai, tiek kiti – visi turėjo galimybes komitete išsakyti savo pozicijas. Salėje tik Seimo nariai yra, daugiau aš salėje nematau nė vieno pašalinio žmogaus. Balsuojame. Nuomonės už ir prieš išsakytos. Balsuojame, kas pritariate, kad Darbo kodekso patvirtinimo, įsigaliojimo ir įgyvendinimo įstatymo projektas Nr. XIIP-3234 būtų priimtas, balsuojate už, kas turite kitą nuomonę, balsuojate prieš arba susilaikote. 

Šio įstatymo priėmimas

Balsavo 91 Seimo narys: už – 65, prieš – 12, susilaikė 14. Įstatymas (projektas Nr. XIIP-3234) priimtas. (Gongas) 
Komiteto pirmininkė K. Miškinienė. 
K. MIŠKINIENĖ (LSDPF). Gerbiamieji kolegos, leiskite nuoširdžiai padėkoti visiems tiems, kurie patikėjo, kad šis dokumentas yra labai svarbus Lietuvai. Mes turime žengti į visai kitą lygmenį, pasiekti kitokius darbo santykius, judėti į priekį. Svarstymas vyko devynis mėnesius. Mes su socialiniais partneriais nuolat diskutavome dėl kiekvieno pasiūlymo, taigi pakankamai išdiskutuota. Labai apmaudu, kad, gal ne visai įsigilinę, kai kurie kolegos klaidina visuomenę, kad pabloginame neįgaliesiems… Anksčiau buvo skaičiuojama kalendorinėmis dienomis, dabar – darbo dienomis. Jokio pabloginimo nėra. 
Gerbiamieji kolegos, labai ačiū jums už supratimą, už palaikymą, už vienybę, kurią šiandien parodė Seimas. Aišku, ministerijai taip pat dėkojame už bendrą darbą. Ačiū. 
PIRMININKĖ. R. J. Dagys. 
R. J. DAGYS (TS-LKDF). Aišku, kolegoms, kurie dirba Socialinių reikalų ir darbo komitete, reikia padėkoti už kantrų darbą. Bet visiškai nedėkotina mums šiandien dėl to, ką mes šiandien padarėme. Pirmiausia pateikėme dokumentą, kurio nesvarstė net Trišalė taryba, nes reikėjo panaudoti 5 mln. Atgaline data registravome pataisas, 800 pataisų svarstėme priėmimo ir svarstymo stadijos. Dabar komitetas priėmė apie 300 pataisų, kurių dalį vėl atitaisėme salėje ir gavome kodeksą, pagal kurį niekas kitas, nebent salėje sėdintys, nenorėtų gyventi, nes žmonės bus mažiau apginti, daug mažiau apginti. Suteikėme galimybę darbdaviui savo valia atleisti žmogų, nesikonsultuojant, net neklausiant savo nuomonės, dėl akių spalvos ir visa kita. Negalėsime ir kitiems sutrukdėme, bet svarbiausia, kad mes patys, kalbėdami apie emigraciją, ją toliau skatiname. Nebeteisiškumas – tai nėra Darbo kodeksas. Atmestos visos pataisos, kurios buvo paimtos iš lankstaus estų Darbo kodekso, apie kurį buvo kalbėta, ir danų kodekso, apie kurį kalbėta, ir priimtos visiškai priešingos nuostatos, kurios negalioja niekur Europos Sąjungoje. 
Pabaigai premjerui. Jūs kalbate apie Afrikos Darbo kodeksus, pasakykite man nors vieną jų. Man atrodo, kad lygiai taip pat jūs esate juos matęs savo akyse, kaip ir skaitėte šitą Darbo kodeksą, ten iš viso darbo santykiai beveik nereglamentuojami. 
PIRMININKĖ. Gerbiamieji kolegos, tuoj išsivaikščios Seimo nariai, neturėsime 71 ir negalėsime dirbti toliau. Prašau jausti atsakomybę, didelį darbą padarėme, padarykime jį iki galo. V. Gedvilas. Prašom. 
V. GEDVILAS (DPF). Dėkoju, Pirmininke. Gerbiamieji kolegos, aš manau, kad reikia labai šaltai priimti – žmonės gilinosi, galbūt jeigu kas nors neveiks praktikoje ir bus tam tikrų nedidelių klaidų padaryta, bus galima pasitaisyti. Aš manau, kad tiek dešinė, tiek kairė pakankamai normaliai priėmė šitą kodeksą, nubalsavo už. Manau, kad čia bendras produktas. Dar noriu pasakyti, kad mano balsas už, man kažkaip nepavyko susigaudyti. Mano balsas už. 
PIRMININKĖ. Dėl protokolo – V. Gedvilo balsas už. Gerbiamasis P. Urbšys. 
P. URBŠYS (MSNG). Gerbiamieji Seimo nariai, šiandien yra istorinė diena – mes galų gale priėmėme Darbo kodeksą, kuris, kaip sakoma, liberalizuoja darbo santykius. Bet mes turime pasakyti, kad šiandien mes tikrai liberalizavome darbdavių santykius, mes jiems atrišome rankas, mes jiems suteikėme tikrai skandinaviškas sąlygas, bet savo Lietuvos piliečius, būtent darbuotojus, mes palikome Afrikos šalių lygmenyje su savo socialinėmis garantijomis. Aš turiu konstatuoti, kad socialinis teisingumas mūsų valstybėje yra ta sąvoka, kurios reikia nebevartoti. 
PIRMININKĖ. Ir V. Baltraitienė norėjo kažką pasakyti dėl balsavimo, ar taip? 
V. BALTRAITIENĖ (DPF). Taip, prašau įskaityti mano balsą už. Atsiprašau, nebalsavau. 
PIRMININKĖ. Dėl protokolo, V. Baltraitienė už. K. Daukšys. 
K. DAUKŠYS (DPF). Gerbiamieji kolegos, aš suprantu, kad visko šitame kodekse yra – ir geresnių straipsnių, ir blogesnių straipsnių. Ir būtų keista, jeigu mes viską labai gerai padarytume, taip tikriausiai niekada neišeina. Bet šiandieną pirmiausia noriu padėkoti Socialinės apsaugos ir darbo ministerijos kolektyvui ir ministrui už tai, kad daug dirbo, Vyriausybei ir ypač K. Miškinienei, nes aš kelis kartus jos komitete buvau. Tikrai ne tik pieno, ten ir daugiau reikia duoti, kad ji šitą visą darbą darė. Kristina, labai dėkui jums. 
PIRMININKĖ. Ačiū. N. Puteikis. Daugiau žodžio niekam nesuteiksiu. Prašom. 
N. PUTEIKIS (MSNG). Kad socialdemokratai iš tikrųjų yra liberalai, tik tokį pavadinimą priėmė, tai mes žinome, bet kad Darbo partijai tikrai laikas persivadinti koncernų partija… Padarykite tai greičiau, iki spalio rinkimų. 
PIRMININKĖ. Dar A. Dumčius nori. 
A. DUMČIUS (MSNG). Aš labai prašyčiau… Apsirikau dėl kompiuterio – susilaikiau. 
PIRMININKĖ. Kaip pirma balsavote? Susilaikėte? Dėl protokolo – A. Dumčius susilaikė. Taip. Prašom.
V. GEDVILAS (DPF). Tiesiog buvo paminėtas Darbo partijos vardas. Aš noriu N. Puteikiui pasakyti, kad mūsų partijos programa gana liberali ir mes atstovaujame (…) frakcijai. Taigi jūs apsirinkate.
PIRMININKĖ. Ačiū, ačiū, išsiaiškinsite rinkimų metu programines nuostatas. Dirbame toliau. 

16.49 val.
Įmonių bankroto įstatymo Nr. IX-216 19 straipsnio pakeitimo įstatymo projektas Nr. XIIP-3244(2) (priėmimas)

Įmonių bankroto įstatymo Nr. IX-216 19 straipsnio pakeitimo įstatymo projektas Nr. XIIP-3244(2). Priėmimo stadija. Pastraipsniui. 1 ir 2 straipsniai. Pastabų, pasiūlymų nėra. Galime priimti pastraipsniui bendru sutarimu? Priimta. 
Norinčių kalbėti nėra. Balsuojame. 
Kas pritariate, kad būtų priimtas įstatymas, balsuojate už, kas turite kitą nuomonę, balsuojate prieš arba susilaikote. Grįžtame į darbo vietas ir balsuojame. 

Šio įstatymo priėmimas

Balsavo 83 Seimo nariai. Už – 71, prieš – 1, susilaikė 11. Įstatymas (projektas Nr. XIIP-3244) priimtas. (Gongas) 

16.51 val.
Garantinio fondo įstatymo Nr. VIII-1926 4 straipsnio pakeitimo įstatymo projektas Nr. XIIP-3245(2) (priėmimas)

Garantinio fondo įstatymo Nr. VIII-1926 4 straipsnio pakeitimo įstatymo projektas Nr. XIIP-3245(2). Priėmimo stadija. Du straipsniai. Pastraipsniui. 1, 2 straipsniai. Pastabų pasiūlymų nėra. Pastraipsniui galime priimti bendru sutarimu? Priimta bendru sutarimu. 
Dėl viso nuomonė prieš – V. A. Matulevičius. 
V. A. MATULEVIČIUS (MSNG). Kadangi diskusija buvo nutraukta, o priimame susijusius įstatymus, tai aš norėčiau atkreipti dėmesį, kad priimant Darbo kodekso naują redakciją labai aiškiai reiškėsi tie Seimo nariai, kurie arba kurių šeimų nariai susiję su verslu, yra akcininkai, savininkai. Tai yra akivaizdus interesų konfliktas, bet aš neišgirdau, kad bent vienas būtų nusišalinęs. O kas čia vyko priimant šiandien kodeksą, tai man labai gerai patvirtina iškalbingas M. Zasčiurinsko pavyzdys – jis kiekvieną dieną priimant, svarstant kodeksą, griežė pirmu smuiku, pateikė daugybę pataisų ir staiga nutilo lemiamą dieną. Kas rado raktelį ir kokį? Pagalvokime!
PIRMININKĖ. Galvodami balsuojame. Nuomonės išsakytos. Balsuojame. Kas pritariate, balsuojate už, kas turite kitą nuomonę, balsuojate prieš arba susilaikote. 

Šio įstatymo priėmimas

Balsavo 80 Seimo narių. Už – 67, prieš nėra, susilaikė 13. Įstatymas (projektas Nr. XIIP-3245) priimtas. (Gongas) 

16.54 val.
Valstybės ir savivaldybės įmonių įstatymo Nr. I-722 10 straipsnio pakeitimo įstatymo projektas Nr. XIIP-3247(2) (priėmimas)

Valstybės ir savivaldybės įmonių įstatymo Nr. I-722 10 straipsnio pakeitimo įstatymo projektas Nr. XIIP-3247(2) Priėmimo stadija. Yra du straipsniai. 1 straipsnis. Pastabų nėra. Galime priimti? Priimta. 
2 straipsnis. Yra Teisės departamento pastaba. Komitetas jai pritarė. Galime priimti 2 straipsnį? Priimta. 
Nuomonė prieš – J. Razma. Nėra. 
Balsuojame. Kas pritariate, balsuojate už, kas turite kitą nuomonę, balsuojate prieš arba susilaikote. 

Šio įstatymo priėmimas

Balsavo 81 Seimo narys. Už – 70, prieš – 1, susilaikė 10. Įstatymas (projektas Nr. XIIP-3247) priimtas. (Gongas) 

16.55 val.
Diplomatinės tarnybos įstatymo Nr. VIII-1012 19 ir 70 straipsnių pakeitimo įstatymo projektas Nr. XIIP-3248(2) (priėmimas)

Diplomatinės tarnybos įstatymo Nr. VIII-1012 19 ir 70 straipsnių pakeitimo įstatymo projektas Nr. XIIP-3248(2). Priėmimo stadija. Trys straipsniai. 1, 2, 3 straipsniai. Pastabų, pasiūlymų nėra. Galime priimti pastraipsniui? Priimta bendru sutarimu. Norinčių kalbėti nėra. 
Balsuojame. Kas pritariate, balsuojate už, kas turite kitą nuomonę, balsuojate prieš arba susilaikote. 

Šio įstatymo priėmimas

Balsavo 74 Seimo nariai. Už – 70, prieš nėra, susilaikė 4. Įstatymas (projektas Nr. XIIP-3248) priimtas. (Gongas) 
Noriu atkreipti dėmesį, kad sparčiai mažėja Seimo narių. 

16.56 val.
Socialinių įmonių įstatymo Nr. IX-2251 14 straipsnio pakeitimo įstatymo projektas Nr. XIIP-3249(2) (priėmimas)

Socialinių įmonių įstatymo Nr. IX-2251 14 straipsnio pakeitimo įstatymo projektas Nr. XIIP-3249(2). Priėmimo stadija. Du straipsniai. 1, 2 straipsniai. Pastabų nėra. Galime pastraipsniui priimti bendru sutarimu? Priimta. 
Dėl viso kalbėti norinčių nėra. 
Balsuojame. Kas pritariate, balsuojate už, kas turite kitą nuomonę, balsuojate prieš arba susilaikote. 

Šio įstatymo priėmimas

Balsavo 78 Seimo nariai. Už – 74, prieš nėra, susilaikė 4. Įstatymas (projektas Nr. XIIP-3249) priimtas. (Gongas) 

16.57 val.
Sveikatos priežiūros įstaigų įstatymo Nr. I-1367 151 straipsnio pakeitimo įstatymo projektas Nr. XIIP-3250(2) (priėmimas)

Sveikatos priežiūros įstaigų įstatymo Nr. I-1367 151 straipsnio pakeitimo įstatymo projektas Nr. XIIP-3250(2). Priėmimo stadija. Pastraipsniui. 1, 2 straipsniai. Pastabų pasiūlymų nėra. Galime pastraipsniui bendru sutarimu priimti? Priimta bendru sutarimu. 
Motyvų nėra. Balsuojame. Kas pritariate, balsuojate už, kas turite kitą nuomonę, balsuojate prieš arba susilaikote. 

Šio įstatymo priėmimas

Balsavo 80 Seimo narių. Už ? 77, prieš nėra, susilaikė 3. Įstatymas (projektas Nr. XIIP-3250) priimtas. (Gongas) 

16.58 val.
Valstybinės darbo inspekcijos įstatymo Nr. IX-1768 1, 6, 8, 9 straipsnių, ketvirtojo1 skirsnio ir priedo pakeitimo bei 131 straipsnio pripažinimo netekusiu galios įstatymo projektas Nr. XIIP-3264(2) (priėmimas)

Valstybinės darbo inspekcijos įstatymo Nr. IX-1768 1, 6, 8, 9 straipsnių, ketvirtojo1 skirsnio ir priedo pakeitimo bei 131 straipsnio pripažinimo netekusiu galios įstatymo projektas Nr. XIIP-3264(2). Priėmimo stadija. 
Pastraipsniui. 1 straipsnis. Yra Teisės departamento pastaba. Komitetas pritarė. Galime priimti bendru sutarimu? Priimta. 
Dėl 2 straipsnio yra trys Teisės departamento pastabos. Joms visoms pritarta. Galime priimti 2 straipsnį bendru sutarimu? Priimta.
3 straipsnis. Pastabų nėra. Galime priimti bendru sutarimu. Priimta.
Dėl 4 straipsnio yra dvi Teisės departamento pastabos. Joms pritarta. 4 straipsnį galime priimti? Priimta. 
Dėl 5 straipsnio yra Teisės departamento pastabos, joms pritarta. Galime dar ir detaliau. Dėl 121 straipsnio yra Teisės departamento pastaba. Jai yra pritarta. Ar galime pritarti 121 straipsniui? Priimta bendru sutarimu. 
Dėl 122 straipsnio yra Teisės departamento pastabos. Joms yra pritarta. Galime priimti 122 straipsnį? Priimta bendru sutarimu su Teisės departamento pastabomis. Dėl 124 yra Teisės departamento pastabų, joms yra pritarta. Ar galime priimti bendru sutarimu? Priimta bendru sutarimu. Dėl 125 yra Teisės departamento pastabų, joms pritarta. Ar galime priimti bendru sutarimu. Priimta. Taigi 5 straipsnis detaliai pastraipsniui taip pat priimtas. Dėl viso 5 straipsnio. Galime priimti bendru sutarimu? Priimta.
Atkreipiu redaktorių ir komiteto dėmesį, kad yra dvi 124 straipsnio redakcijos, redaguodami sutvarkykite. Ten turėtų būti turbūt 123, du kartus parašyta 124.
6 straipsnis. (Balsai salėje) Tai jau priėmėme. 5 straipsnį priėmėme bendru sutarimu. 6 ir 7 straipsniai. Pastabų, pasiūlymų nėra? Galime priimti bendru sutarimu? Priimta. 
Dėl 8 straipsnio yra Teisės departamento pastabų, į jas atsižvelgta. Ar galime priimti bendru sutarimu? Priimta. 
Dėl viso norinčių kalbėti nėra. Balsuojame. Kas pritariate, balsuojate už, kas turite kitą nuomonę, balsuojate prieš arba susilaikote. 

Šio įstatymo priėmimas

Balsavo 79 Seimo nariai: už – 74, prieš nėra, susilaikė 5. Įstatymas (projektas Nr. XIIP-3264) priimtas. (Gongas)

17.02 val.
Užimtumo įstatymo projektas Nr. XIIP-3240(2) (priėmimas)

Užimtumo įstatymo projektas Nr. XIIP-3240. Priėmimo stadija. Čia yra pataisų. Kviečiu pirmininkę į tribūną. Pastraipsniui. 
Dėl 1 straipsnio yra Teisės departamento pastaba, jai pritarta. Galime 1 straipsnį priimti?
K. MIŠKINIENĖ (LSDPF). Galime.
PIRMININKĖ. Priimta. 2, 3 straipsniai. Pastabų nėra. Atsiprašau. Dėl 2 straipsnio pastabų nėra. Galime priimti? Priimta. Dėl 3 straipsnio yra Teisės departamento pastaba, jai pritarta. Galime priimti 3 straipsnį?
K. MIŠKINIENĖ (LSDPF). Galime.
PIRMININKĖ. Priimta. Dėl 4 straipsnio yra Teisės departamento pastaba, jai pritarta. Ar galime priimti bendru sutarimu? Priimta. Dėl 5 straipsnio pastabų nėra. Galime priimti? Priimta bendru sutarimu. Dėl 6 straipsnio yra Teisės departamento pastaba, jai komitetas pritarė. Galime priimti bendru sutarimu? 
K. MIŠKINIENĖ (LSDPF). Galime.
PIRMININKĖ. Priimta. 7 straipsnis. Pastabų nėra. Galime priimti bendru sutarimu? Priimta. 8 straipsnis. Yra Teisės departamento pastaba. Komitetas pritarė. Galime priimti 8 straipsnį?
K. MIŠKINIENĖ (LSDPF). Galime.
PIRMININKĖ. Priimtas. Dėl 9 straipsnio yra Teisės departamento pastaba. Komitetas pritarė. Galime priimti 9 straipsnį?
K. MIŠKINIENĖ (LSDPF). Galime.
PIRMININKĖ. Priimtas. Dėl 10 straipsnio yra Teisės departamento pastaba. Komitetas nepritarė. Ar galime priimti 10 straipsnį?
K. MIŠKINIENĖ (LSDPF). Galime.
PIRMININKĖ. Pritarta. Dėl 11 straipsnio yra Seimo nario R. Paliuko pataisa. Prašom, Raimundai Paliukai, pristatyti. Įregistruota? Kas čia yra?
R. PALIUKAS (DPF). Papildyti II skyrių „Užimtumo formos ir jų sistema“ nauju 11 straipsniu ir išdėstyti tą tarptautinę praktiką.
PIRMININKĖ. Atsiprašau, sako, svarstymo metu mes jai buvome nepritarę. Ar jūs perregistravote priėmimui?
R. PALIUKAS (DPF). Ne.
PIRMININKĖ. Ne? Tada čia techninė klaida, viskas, nesvarstome, techninė klaida. Buvo svarstymo metu. 11 straipsnį galime priimti?
K. MIŠKINIENĖ (LSDPF). Galime.
PIRMININKĖ. 11 straipsnis priimtas. 12 straipsnis, 13 straipsnis, 14 straipsnis. Pastabų nėra. Galime priimti bendru sutarimu? 
K. MIŠKINIENĖ (LSDPF). Galime.
PIRMININKĖ. Priimta. 15 straipsnis. Teisės departamento pastabai yra pritarta. Galime priimti bendru sutarimu? Priimta.
 Dėl 16 straipsnio yra Teisės departamento pastaba, jai pritarta. Galime priimti? Priimta.
17, 18, 19, 20, 21 straipsniai. Pastabų, pasiūlymų nėra. Galime priimti bendru sutarimu? Priimta. 
Dėl 22 straipsnio yra Teisės departamento pastaba, jai pritarta. Galime priimti 22 straipsnį? (Balsai salėje) 22 straipsnis priimtas. Dėl 23 straipsnio pastabų nėra. Galime priimti?
K. MIŠKINIENĖ (LSDPF). Galime.
PIRMININKĖ. Priimtas. Dėl 24 straipsnio yra Teisės departamento pastabų, jos yra priimtos. Galime priimti straipsnį?
K. MIŠKINIENĖ (LSDPF). Galime.
PIRMININKĖ. Priimtas bendru sutarimu. 25 straipsnis. Pastabų nėra. 26, 27, 28, 29, 30, 31, 32, 33, 34 straipsniai. Pastabų nėra. Galime priimti pastraipsniui? Priimta. Dėl 35 straipsnio yra Teisės departamento pastaba, jai pritarta. Galime priimti? Priimta. 36, 37 straipsniai su Teisės departamento pastaba. Galime priimti? Priimta. Dėl 38 straipsnio Teisės departamento pastabai pritarta. Ar galime priimti?
K. MIŠKINIENĖ (LSDPF). Galime.
PIRMININKĖ. Priimta. 39, 40 straipsniai. Pastabų nėra. Galime priimti?
K. MIŠKINIENĖ (LSDPF). Galime.
PIRMININKĖ. Priimta. Dėl 41 straipsnio yra Teisės departamento pastaba. Jai pritarta. Galime priimti? 
K. MIŠKINIENĖ (LSDPF). Galime.
PIRMININKĖ. Priimtas. Dėl 42, 43, 44 straipsnių yra Teisės departamento pastabų, joms yra pritarta. 45, 46, 47, 48, 49, 50, 51, 52, 53 straipsniai, dėl 54 straipsnio yra Teisės departamento pastaba, jai pritarta. Dėl 55, 56 straipsnių Teisės departamento pastaboms pritarta, dėl 57 straipsnio Teisės departamento pastaboms pritarta, dėl 58 straipsnio Teisės departamento pastaboms pritarta, dėl 59 straipsnio pastabų nėra. Dėl 60, 61, 62, 63 ir 64 straipsnių pastabų, pasiūlymų priėmimo stadijoje nėra. Ar galime pastraipsniui pritarti? Pritarta bendru sutarimu.
Dėl viso norinčių kalbėti nėra. Balsuojame. Kas pritariate, kad įstatymas būtų priimtas, balsuojate už, kas turite kitą nuomonę, balsuojate prieš arba susilaikote. Trūksta Seimo narių. Gerbiami Seimo nariai, sugrįžkite į darbo vietas, matau, salėje yra, bet nebalsavote. Pakvieskite iš rūkomojo, matau, yra Seimo narių. 
Kartojame balsavimą. Balsuojame. Kas pritariate, balsuojate už, kas turite kitą nuomonę, balsuojate prieš arba susilaikote. Prašom Seimo narius registruotis ir balsuoti. 
Nesuprantu, kur dingo Seimo nariai? (Balsai salėje) Kvieskite iš rūkomojo. Uždarysime rūkomąjį. Jie ten plepa atsistoję jau gerokai ilgai, seniai parūkę. Aš matau, labai gerai matyti. (Balsai salėje) Būtų gerai, jeigu premjeras dar sugrįžtų, bet vis tiek mažai. Gal dar pakvieskite, gal Seime dar yra Seimo narių? (Balsai salėje) Man rodo kitą rezultatą. 
Dar kartą balsuojame. (Balsai salėje) Dar kartą balsuojame. (Balsai salėje) 
Užsiregistravo 72. 

Šio įstatymo priėmimas

Balsavo 72: už – 63, prieš – 1, susilaikė 8. Įstatymas (projektas Nr. XIIP-3240) priimtas. (Gongas) 

17.11 val.
Nedarbo socialinio draudimo įstatymo Nr. IX-1904 pakeitimo įstatymo projektas Nr. XIIP-3237(3) (priėmimas)

Darbotvarkės 2-1.3 klausimas – Nedarbo socialinio draudimo įstatymo Nr. IX-1904 pakeitimo projektas Nr. XIIP-3237. Priėmimo stadija. 
Pastraipsniui. 1, 2, 3, 4, 5 straipsniai, 6 straipsnis su Teisės departamento pastaba. Yra pritarta. Atsiprašau, iki 6 straipsnio. 1, 2, 3, 4, 5 straipsniai. Pastabų nėra. Galime pritarti bendru sutarimu?
K. MIŠKINIENĖ (LSDPF). Galime.
PIRMININKĖ. Pritarta. Dėl 6 straipsnio yra Seimo nario E. Gentvilo pastaba. Jo nėra. 
K. MIŠKINIENĖ (LSDPF). Komitetas pritarė.
PIRMININKĖ. Vis tiek reikia 29. Gal galime bendru sutarimu palaikyti? (Balsai salėje) Pritarta bendru sutarimu. Gal galime pataisai pritarti bendru sutarimu? Komitetas pritarė.
K. MIŠKINIENĖ (LSDPF). Galime.
PIRMININKĖ. Reikia balsuoti? (Balsai salėje) Balsuojame. Kas pritariate Seimo nario E. Gentvilo pasiūlymui, komitetas pritarė, balsuojate už, kas turite kitą nuomonę, balsuojate prieš arba susilaikote. (Balsai salėje) 
Balsavo 67 Seimo nariai: už – 65, prieš – 1, susilaikė 1. Pataisai pritarta. Bet vėl atkreipiu dėmesį, kad priimti neužteks balsų. Teisės departamento pataisai pritarta. Ar 6 straipsnį galime priimti bendru sutarimu su pataisomis? Priimta. 8 straipsnis. Seimo narių I. Šiaulienės ir K. Daukšio pasiūlymas. Gal galime palaikyti bendru sutarimu? (Balsai salėje) Palaikome bendru sutarimu. Komitetas pritaria. Ar galime bendru sutarimu pritarti pataisai?
K. MIŠKINIENĖ (LSDPF). Galime.
PIRMININKĖ. N. Puteikis prieš? Taip, tada negalime. Nuomonė prieš – N. Puteikis.
N. PUTEIKIS (MSNG). Aš norėjau pasiūlyti su socialiniu draudimu susijusį tokį dalyką dėl Seimo narių. Europos Parlamente mokama už buvimo salėje minutes. Jeigu mes pataisytume Statutą, aš manau, įstatymų priėmimas būtų užtikrintas, nes iš tikrųjų taip negali būti, kaip dabar vyksta. Pažiūrėkite, žmonės susirinkę pažiūrėti, kaip dirba Seimas. Kokia gėda! 
PIRMININKĖ. Ačiū. Labai gera pastaba. (Plojimai) Gerbiami svečiai, mūsų tvarkos taisyklės neleidžia reikšti emocijų, jeigu esate svečiuose. Džiaukitės širdyje. 
Nuomonė už – D. Kuodytė.
D. KUODYTĖ (LSF). Aš norėčiau pasakyti iš esmės. Manau, kad šita pataisa yra labai gera ir esminė (Nagli, prašau netrukdyti!) – būtent mokėti nedarbo pašalpą ne devynis, o šešis mėnesius. Tokiu būdu mes paskatinsime ilgalaikius bedarbius greičiau susirasti darbą ir įsilieti normaliai į darbo rinką. Tai yra ne populizmas, ne popsas, kurį čia mums paliejo ponas N. Puteikis, o pataisa iš esmės, jai siūlyčiau pritarti. 
PIRMININKĖ. Ačiū. Nuomonės už, prieš išsakytos.
Balsuojame. Kas pritariate I. Šiaulienės ir K. Daukšio pasiūlymui, balsuojate už, kas turite kitą nuomonę, balsuojate prieš arba susilaikote. (Balsai salėje) Komitetas pritarė.
Balsavo 71 Seimo narys: už – 61, prieš – 2, susilaikė 8. Pataisai pritarta.
Gal galime 7 straipsnį priimti bendru sutarimu? 
K. MIŠKINIENĖ (LSDPF). Galima.
PIRMININKĖ. Priimta bendru sutarimu. 8 straipsnis. Yra Seimo narių I. Šiaulienės ir K. Daukšio pasiūlymas. Gal galime palaikyti bendru sutarimu? 
K. MIŠKINIENĖ (LSDPF). Galima.
PIRMININKĖ. Pritarta svarstyti bendru sutarimu. Gal galime pritarti pataisai? Komitetas pritarė. 
K. MIŠKINIENĖ (LSDPF). Galime.
PIRMININKĖ. Bendru sutarimu pritarta pataisai. 8 straipsnis. Galime priimti bendru sutarimu? 
K. MIŠKINIENĖ (LSDPF). Galima.
PIRMININKĖ. Priimta bendru… Kažkas prašo balsuoti. 
Balsuojame dėl 8 straipsnio. (Balsai salėje) Balsuojame dėl 8 straipsnio. Kas pritariate, balsuojate už, kas turite kitą nuomonę, balsuojate prieš arba susilaikote. (Balsai salėje) 
Balsavo 70 Seimo narių: už – 66, prieš nėra, susilaikė 4. 8 straipsnis priimtas.
9, 10, 11, 12, 13, 14, 15, 16 straipsniai, dėl 17 straipsnio yra Teisės departamento pastaba. Jai pritarta. 18, 19, 20 ir 21 straipsniai. Kas yra? 17 straipsnis. Yra pritarta Teisės departamento pastabai.
K. MIŠKINIENĖ (LSDPF). Ar galima, gerbiama Pirmininke? Svarstydami Darbo kodeksą mes nepritarėme dėl dalinio darbo, todėl komitetas pritaria, bet reikėtų išbraukti sakinį pradžioje.
PIRMININKĖ. Supratome. Mes, svarstydami Darbo kodeksą, nepritarėme reguliavimui, todėl čia negalime pritarti komiteto pozicijai, nes jau esame apsisprendę. Tiesiog perteklinis svarstymas. 17 straipsnį priimame be pritarimo. 
K. MIŠKINIENĖ (LSDPF). Pritariame, bet be dalinio darbo.
PIRMININKĖ. Taip. 
[bookmark: _GoBack]K. MIŠKINIENĖ (LSDPF). Siūlome išbraukti vieną sakinį: „Kai yra Darbo kodekso 48 straipsnio 1 dalyje nustatytos aplinkybės“. Ir šitas – „Vyriausybės sprendimą dėl sunkios ekonominės padėties tam tikroje teritorijoje ar ūkinės veiklos sektoriuje…“ Šitą sakinį siūloma išbraukti, o toliau palikti dėl…
PIRMININKĖ. Kadangi mes, svarstydami Darbo kodeksą, esame apsisprendę, tai tą sakinį, kuris neatitinka mūsų apsisprendimo, išbraukėme.
K. MIŠKINIENĖ (LSDPF). Taip.
PIRMININKĖ. Pastraipsniui iki 21 straipsnio galime priimti bendru sutarimu?
K. MIŠKINIENĖ (LSDPF). Galima.
PIRMININKĖ. Visą 1 straipsnį galime priimti bendru sutarimu? Priimta bendru sutarimu. Suredaguos. 2 straipsnis „Įsigaliojimas“. Galime priimti bendru sutarimu? Priimta.
Balsuojame. Kas pritariate projektui, balsuojate už. Prašau grįžti į darbo vietas, nes gali neužtekti balsų. 
(Balsas salėje: „O K. Miškinienės pataisymo nereikia svarstyti?“) Gerai. Tuoj, tuoj.

Šio įstatymo priėmimas

Balsavo 71 Seimo narys: už – 61, prieš nėra, susilaikė 10. Įstatymas (projektas Nr. XIIP-3237(3) priimtas. (Gongas) 

17.20 val.
Nelaimingų atsitikimų darbe ir profesinių ligų socialinio draudimo įstatymo Nr. VIII-1509 pakeitimo įstatymo projektas Nr. XIIP-3238(2) (priėmimas)

Nelaimingų atsitikimų darbe ir profesinių ligų socialinio draudimo įstatymo Nr. VIII-1509 pakeitimo įstatymo projektas Nr. XIIP-3238. Priėmimo stadija. 
Pastraipsniui. 1, 2, 3, 4, 5 straipsniai, Teisės departamento pastabai pritarta. 6, 7, 8, 9, 10, 11, 12, 13, 14, 15, 16, 17, 18, 19, 20 straipsniai, Teisės departamento pastabai pritarta. 21, 22, 23, 24, 25, 26, 27, 28 29, 30, 31, 32, 33. Nėra čia jokios pataisos, pasiūlymo. Kuris? Dėl kurio straipsnio? (Balsas salėje: „Šiandien buvo gauta ir komitetas nesvarstė.“) Dėl kurio straipsnio? (Balsai salėje) Kas čia yra? Dėl kurio straipsnio? (Balsai salėje) 
Gerbiama pirmininke, jūs prieš valandą, prieš posėdį įregistravote pataisą, tai ji nesvarstyta. Man stabdyti projektą ar jūs atsiimate savo pataisą? (Balsai salėje) Atsiimate? Gerai. 
33 straipsnis. Pastraipsniui galime priimti bendru sutarimu? (Balsai salėje) Priimta. 
1 straipsnis. Galime priimti bendru sutarimu? Priimtas. 2 straipsnis ir 3 straipsnis. Pastabų, pasiūlymų nėra. Galime priimti bendru sutarimu? Priimta pastraipsniui. Norinčių kalbėti nėra. 
Balsuojame. Kas pritariate, balsuojate už, kas turite kitą nuomonę, balsuojate prieš arba susilaikote? (Balsai salėje) Kuris? Nėra išvados? (Balsas salėje: „Yra išvada, bet jinai…“) 

Šio įstatymo priėmimas

Balsavo 71 Seimo narys: už – 63, prieš nėra, susilaikė 8. Įstatymas (projektas Nr. XIIP-3238(2) priimtas. (Gongas) 
Dabar projektas Nr. XIIP-3243. Yra Teisės departamento pastabų. Jos nesvarstytos, todėl mes nukeliame į ketvirtadienį šio projekto priėmimą. Komitetas turi pasvarstyti pastabas, kurias parašė Teisės departamentas. 
Gerbiamieji Seimo nariai ir kolegos, mes šiandien turėjome labai sunkią dieną. Mes pabaigėme pagrindinę darbotvarkę ir noriu su jumis pasitarti. Jeigu jūs manote, kad šiandien mes labai aktyviai padirbome ir neimame rezervinių, tai aš siūlyčiau šiandien posėdį baigti. (Balsai salėje) Rezerviniai iš tiesų šiandien ir nebuvo numatyti priimti. (Triukšmas salėje) 
Taip, dabar noriu su jumis tartis. K. Daukšys. Prašom. 
K. DAUKŠYS (DPF). Ačiū, gerbiama Seimo Pirmininke. Pirmus penkis rezervinius klausimus priimame ir baigiame, jeigu galima. (Triukšmas salėje) 
PIRMININKĖ. Palaukite, sutarsime taip: arba atidarome rezervų skrynią, arba ne. (Balsai salėje) Pagrindinio plenarinio posėdžio klausimai baigėsi, tai Seimo prašau balsuoti. Kas pritariate, kad baigtume posėdį ir rezervinių nebesvarstytume šiandien, balsuojate už, kas turite kitą nuomonę, balsuojate prieš arba susilaikote. (Triukšmas salėje) Viskas, vyksta balsavimas! Jeigu pradedame, tai visus svarstysime iki vidurnakčio. (Balsai salėje) Šypsenos reikia, taip. (Balsai salėje) 
Balsavo 68 Seimo nariai: už tai, kad baigtume posėdį – 43, prieš – 14, susilaikė 11. (Triukšmas salėje) Nešaukite visi vienu metu! Aš nieko negirdžiu. Toks buvo balsavimas. Aš sakiau, kas už tai, kad pagrindinį posėdį baigtume, balsuojate už. Viskas, pagrindinis posėdis baigtas. (Balsai salėje) 
Gerbiamieji Seimo nariai, 2016 m. birželio 21 d. (antradienio) vakarinis plenarinis posėdis baigtas! (Gongas) (Triukšmas salėje) 
Tai reikia klausyti, ne triukšmauti. Matote, tai dar kartą parodo, kad visi esame pavargę. Pailsėkime. Viskas! Baigėme! 
